Arantxa Tapia gaur goizeko prentsaurrekoan. Irudia: EITB Media\nArantxa Tapia Ekonomiaren Garanpen, Jasangarritasun eta Ingurumen sailburuak argindarraren tarifan ordaintzen diren hainbat tasa kentzea proposatu dio Espainiako Gobernuari, tartean, energiaren ekoizpenarekin eta sorkuntzarekin zerikusirik ez duten tasak. Horiek ezabatuz gero, enpresek % 40 eta % 45 artean aurreztuko lukete.\nTapiak agerraldia egin du Eusko Jaurlaritzaren Kontseiluaren bileraren ostean, eta energiaren kostuak industrian izan dituen ondorioengatik kezka agertu du; izan ere, besteak beste, Sidenor altzairugintza enpresak Basauriko lantegiko ekoizpena geldituko du aldizka Gabonak arte, argindarraren garestitzearen ondorioz.\nKonpainiaren arabera, urtebetean % 300 baino gehiago igo da argindarraren prezioa, megawatt-orduaren prezioa 60 eurotik 260ra igaro baita.\nHorrela, Tapiak azpimarratu duenez, beharrezkoa da neurriak hartzea, argindarraren garestitzeak industriari eta Europako, Espainiako Estatuko eta Euskadiko familiei eragiten dizkien arazoei aurre egiteko.\nHorren harira, sailburuak iragarritakoaren arabera, Jaurlaritza txosten tekniko bat prestatzen ari da, eta datorren astelehenean Europako Batzordearen eta Espainiako Gobernuaren esku jarriko du.\nFaktura elektrikoan jasotako tasak aldi baterako kendu eta/edo atzeratu beharko lirateke, hala nola berriztagarrien primak, penintsulaz kanpoko kostu estrak eta tarifa-defizitaren urterokoa, eta Estatuak bere gain hartu beharko lituzke zuzenean, horren esanetan.\nNahiz eta neurri horren onura handiena gastu elektriko handiena duten enpresek jasoko luketen, etxeko kontsumitzaileei tasa horiek kentzea baloratu beharko litzatekeela uste du sailburuak.\nHorren hitzetan, energiaren prezioak ez du eguneko prezioari lotuta egon behar, baizik eta kostu egonkorrago bati, adibidez, urteko tarifari. Prentsaurrekoan, gas eskaria eskaintza baino handiagoa dela gogorarazi du, eta, horregatik, "negu gogorra" etor daitekeela esan du.\nEspainiako Gobernuak azaroan edo abenduan erabakiko du argindarraren igoeraren aurkako neurri fiskalak mantendu ala ez\nMaria Jesus Montero Ogasun ministroak azpimarratu duenez, 2022ko Estatuko aurrekontu orokorrek "erraz" eutsi diezaiekete neurri fiskalei, horiek luzatzea beharrezkoa balitz. Hala ere, "azarora edo abendura" arte ez dute erabakiko energiaren igoerei aurre egiteko neurriak luzatu ala ez, iragarri duenez.\n2020ko kontu publikoak Diputatuen Kongresuan aurkeztu ditu Ogasun ministroak. Data horretan neurriei eutsi ala ez eta zenbat denboraz izango litzateke erabakiko du Exekutiboak, baina ordurako herrialde guztiei eragiten dien igoera arintzeko Europak erreformak aurrera eramatea espero du.


G2000 diesel tren makina Burdinbideak\nTrainz 2007ko apirilaren 26a\nDiesel lokomotora G2000 klasekoa dugu. Irudiko Railion enpresa pribatuena. Ardatzak B’B’ moduan ditu. 2004. urtean egin zituzten Vossloh-en, eta 120 kilometro orduko gehienezko abiadura dituzte. Altzairua garraiatzeko erabiliak dira.\nTRS2006 jokoan duzue. Egileak VTB


Uxue Alberdi Estibaritz > Hemeroteca\n2009-05 "Gertaerak eurak baino inportanteagoak direla pertsonaiak eta pertsonaien izaera" |\nOraingo liburua Aulki-jokoa da eta zure aurrekoa, aldiz, Aulki bat elurretan. Jarraipena al da?\nEz alderantziz. Egia esan, aulkien bila baino gehiago, aulkietatik ihesi ibili naiz. Idatzi ahala konturatzen nintzen hiru aulki garrantzitsu zeudela liburuan, baina ez du zerikusirik aurrekoarekin, ez estiloan, ezta gaietan ere. Gainera, izenburua saihesten saiatu naiz, baina azkenean liburua biltzen duen metaforarik onena iruditu zait Aulki-jokoa. Kasualitateek horrelako indarrarekin jotzen dutenean kasu egin behar zaiela pentsatzen dut, eta horregatik halaxe gelditu da.\nEta metafora horrek biltzen duena zer da? Zer da Aulki-jokoa?\nAulki-jokoa bizitzaren metafora da. Denok gabiltza dantzan aulki batzuen inguruan, baina beti egongo da dantzan ari garenak baino aulki bat gutxiago. Aulki-jokoko protagonistak 80-95 urte artekoak dira; atzera eta aurrera dabil liburua, beraien gaztetako istorioak eta gaur egungo elkarrizketak kontatuz. Alde batetik hiltzen doaz, adinagatik, naturak horrela eskatzen duelako, eta fisikoki ere hori ikusten da nobelan: norbait hiltzen denean, bertako gozotegiko langileak aulkia hartu eta beste mahai batera eramaten du, jendea tente baldin badago. Horretaz gain, beste bi aulki garrantzitsu ere badaude nobelan, eta aulki horien jokoa ere bada.\nLiburu honek Joseba Jaka beka jaso zuen eta bekara aurkezteko proiektu bat idatzi behar izango zenuen. Baina hasierako proiektu hartatik azkeneko emaitza honetara aldea dago, ezta?\nBai, nik uste dut fikziozko lan gehienetan bezala oinarria errealitatean daukala, nahiz eta emaitzak ez daukan errealitatearekin zerikusirik edo, zerikusia baldin badu, ez den egiazko historia bat kontatzen dena. Nire oinarrizko proiektu hartan zaharren koadrila bat nuen buruan, hamaika ziren koadrila hartan. Irudi horretan aitona-amonak azaltzen ziren gozotegiaren txoko batean hamaika makilarekin. Hamaika makila horiek hor gelditu zitzaizkidan oihartzun bat bezala.\nNobela idatzi ahala konturatu nintzen ez nuela lan etnografiko bat egin nahi, nahiago nuen psikologian oinarritu, pertsona batzuen arteko trama izan zedin. Orduan hamaika makila horietako batzuk traba egiten zidatela ohartu nintzen. Liburua erdibidean zegoela Iñigo Aranbarriri pasa nion eta pertsonaiak sobran zeuden susmoa zuela esan zidan; urte eta erdi pertsonaia batzuekin lan egin ondoren, gogorra egiten zitzaidan egun batetik bestera akabatzea, baina azkenean hiru-lau pertsonaiaren artean egituratu dut nobela.\nProtagonistak bakantzearekin batera, hasieran aurrean zenuen errealitate hartatik askatuz joan zara eta gertakarietatik zure irudimenera pasatu zara, ezta?\nBai, azken batean, nobelako gertakariak denontzat dira ezagunak, askorentzat niretzat baino gehiago, Gerra Zibilean kokatzen direlako eta nik baino gertuago bizi izan dutelako. Orduan konturatu nintzen, batetik, ezin nuela Gerra Zibila saihestu, adin horretako pertsona batzuen oroitzapenean marka handi bat delako; baina, beste alde batetik, ez nuen nobela historiko bat idatzi nahi. Orduan fantasia edo errealismo magikoa izan da horretarako bidea. Pertsonaia nagusiak zaharrak izateak asko errazten zidan.\nZeuk esana da gertaerak eurak baino inportanteagoak direla pertsonaiak eta pertsonaien izaera. Aurkez diezazkiogun irakurleari pertsonaiak:\nTeresa nagusiena da eta nik maiteena dudana. Teresa errebeldea, inkonformista eta neurri batean bere garairako feminista da. Adibidez Kantoietan, herrian, ilea solte eramaten duen neska bakarra da. Teresak nobelan zehar gai sozialak ateratzen ditu. Bi begi nini ditu, begiaren ondoan orban bat duelako, eta beste pertsonaiek baino gehiago ikusten du: jendearen susmo eta asmo txarrak ikusten ditu, besteen ekintzak interpretatzen ditu. Alde batetik freskoa eta askea da, eta bestetik, aldiz, gordina eta gogorra izaten ere badaki.\nTeresa eta Martiña oso lagunak dira. Martiñak bere gurasoekin oso harreman berezia du, aitarekin beti konflikto batean dago, aitak, justu, ez duelako onartzen bera bezalakoa izatea. Ama, aldiz, ausente dauka. Ama ez da ausartzen aita eta alabaren arteko konflikto horretan sartzen. Orduan, Teresa hartzen du amatzat. Teresa askea eta errebeldea den bezala, Martiña askoz ere korrektoagoa da, ez da bidetik irteten, baina bidetik irteteak erakartzen du. Teresa oso erakargarri egiten zaio eta batzuetan Teresa izatera ere jolastu dezake, baina berak badaki sekula ez dela bidetik irtengo eta neurri batean markatutako pausoak jarraituko dituela. Teresak gai sozialak lantzen dituen bezala, Martiñak harreman pertsonalen gaia ateratzen du.\nOso pertsonaia dibertitua izan da niretzat idazteko orduan. Haurtzaroan pisurik gutxiena izan duen pertsonaia da. Zahartzaroan hartzen du pisua. Gorra da eta bere gorreri horretan hasten da soinuak eta ikusten duena aleatorikoki nahasten. Hortik oso egoera bitxiak sortzen dira. Eulali ere errebeldea dela esan nezake, baina Teresak eta Eulalik ez daukate errebeldia berdina. Teresarena soziala eta erraietatik datorren zerbait da, eta Eulalirena jolastiagoa da, besterik gabe bizitzako azken urteak beste era batean bizitzeko modua izan daiteke.\nLiburuan aipagarria da eraikuntza lan kontziente bat: bi denbora erabili dituzu, lehena eta oraina; hainbat ahots erabili dituzu hitz egiten ari den pertsonaiaren arabera, narratzaile batetik bestera pasatuz. Nola egin duzu “mekano” lan hori?\nHanka sartuz eta berriro piezak kokatuz egin dut. Ez nuen sekula nobela bat idatzi eta ez nintzen kontziente zeukan zailtasunaz. Gaur egungo historia guztiak gozotegiaren barruan kokatzen dira eta horrek laguntzen du. Elkarrizketak dira gehienak. Tarteka-tarteka pertsonaiak aurkeztuz doaz, eta batzuetan lehenago jakiten duzu iraganaren bidez zer gertatu zen, eta beste batzuetan ez. Adibidez, lehenengo kapitulutik jakin dezakezu Eutimio eta Martiña ezkonduta daudela, baina gero, bederatzi edo hamargarren kapitulua arte ez duzu jakingo nola ezagutu zuten elkar. Orduan, nolabait, suspensearekin eta denborekin jolasteko modu bat izan da. Intuizioarekin jolastu dut, fede dexente daukat.\nLiburuan pasarte batzuk oso hunkigarriak dira. Baina esango nuke ez zarela horren bila ibili edo mugak jarri dizkiozula.\nBai, iruditzen zaidalako hunkigarriak diren momentu horietan muga pasaz gero galdu egiten duela momentuak berak, bai goxoek eta baita gogorrek ere. Adibidez hamar orrialdetan kontatu daitezkeen momentu oso gogorrak daude, baina iruditzen zitzaidan elipsi nahiko bortitzekin askozaz ere gogorrago jasotzen zirela momentu horiek. Beti esaten da: goxotasuna bai, baina goxokerian erori gabe. Bortitztasuna nahi nuen, baina ez bortizkeriarik. Azken batean, gertakariak denok ezagutzen ditugu eta zertarako hasi detaile desatseginak ematen nola izan den baldin badakigu? Pertsonaia horren psikologia ezagutzen baldin baduzu, badakizu zergatik egiten ari zaion gogor edo goxo momentu hori.\nAmaitzeko, nobela bat idatzi duzun lehenengo aldia izan da. Berriro nobela idazteko asmorik bai?\nEgia esan nobela idazten hasi nintzenean penitentzia bat izan zen niretzat. Nik istorio bat kontatzen nuen eta ikusten nuen ipuin bat ezin zuela izan. Istorio hori kontatzeko nobela bat izan behar zuen. Baina nire buruan “idatzi egin behar dut” pentsatzen nuen, nobela idaztera zigortuta egongo banintz bezala. Aldiz, idazten hasi nintzenean konturatu nintzen nobela batek aukera asko ematen dituela ipuinak ematen ez dituenak, eta alderantziz. Adibidez, pertsonaien psikologian sakontzeko aukera ematen dizu.\nIdazten pasa ditudan bi urte horietan, ipuina idaztea baino astunagoa egin zait. Aldi berean konturatu naiz pertsonaiak ez direla egoera konkretu batzuk kontatzeko aitzakia bakarrik, beraiekin batera bizi duzu nobela. Konturatzen naiz orain ipuin liburuak irakurtzen ditudanean, beste zerbait eskatzen diedala. Niretzat ipuin on bat ez da besterik gabe anekdota edo bitxikeria bat. Pertsonaiekiko lehen ez nuen lotura bat sortu zait nobela idazterakoan. Orain ipuinetako pertsonaiei ere ez diet utziko bitartekari hutsak izaten. Horretan garrantzia eman diedala iruditzen zait eta ezin ditut edozein modutara tratatu. Nahiz eta ipuinak laburrak izan, pertsonaia horiek sortu baldin badituzu, konpromiso batzuk dauzkazu berekiko.


Ohiko galderak | Arquia Bankua\nHauek dira zalantza edo kontsulta ohikoenak.\nArretarik onena eskaini nahi dizugu eta zure zalantzak argitu nahi ditugu; horregatik, bildu egin ditugu gure bezeroen artean agertzen diren galdera ohikoenak.\nGaldu egin dut edo lapurtu egin didate txartela. Nola blokea dezaket?\nTxartelaren PINa ahaztu dut.\nTxartelak > Eragiketak > Gogoratu PINa\nNola aktiba dezaket nire txartela?\nTxartela Online Bankuaren bidez, mugikorreko aplikazioan edo edozein kutxazainetan aktiba dezakezu, PINa sartzea eskatzen duen eragiketa bat medio.\nTxartel horrek aurreko bat ordezkatzen badu, gogoratzen dizugu ezen berria aktibatzen denean besteak erabilgarri izateari utziko diola automatikoki, eta suntsitu egin behar duzula.\nZeintzuk dira Arquiari atxikitako kutxazainak?\nSegurua al da txartelarekin ordaintzea?\nTxipa duten txarteletan, datu pertsonalak horien titularrek baino ez dituzte eskuragarri. Erosketa bat egiten den bakoitzean PIN kodea teklatu batean sartuz bermatzen da hori.\nPINa pertsonala eta besterenezina da, titularraren eskura baino ez du egon behar, eta garbi identifikatzen du zein den txartelaren titularra. Txartelak bermatu egiten du datuen eramangarritasuna, segurtasuna eta fidagarritasuna.\nInterneten erosketak segurtasunik handienaz egin ditzaket?\nArquia Bankua lotuta dago VISAren "Verified by VISA" segurtasunezko merkataritza elektronikoko sistemara. Zerbitzu horrekin, merkataritza elektroniko seguruaz balia zaitezke Interneten “Verified by VISA” bereizgarriaz identifikaturik dauden saltokietan.\nInternet bidezko zure erosketaren ordainketa egitean, gakoa sartu behar duzu eragiketari amaiera emateko. Ondoren, sistemak egiaztatuko du zu zeu zarela, eta ez beste norbait, eragiketa burutu nahi duena.\nNola blokea dezaket nire txartela\nOnline Bankuaren bidez blokea/desblokea ditzakezu txartelak: Txartelak > Eragiketak > Blokeatzea aukeratu eta nahi duzun blokeatze/desblokeatze mota hautatuz: guztizko blokeatzea, aurrez aurrekoak ez diren eragiketetarako blokeatzea, galtzeagatiko blokeatzea eta lapurretagatiko blokeatzea.\nNire kreditu-txartelaren muga handitzea gustatuko litzaidake.\nZure kreditu-txartelaren muga handitzea eskatu nahi baduzu, zure bulegoarekin jarri behar zara harremanetan posta elektroniko bidez, telefonoz edo bertara joanda.\nNola alda dezaket kreditu-txartelaren PINa?\nZure txartelaren PINa alda dezakezu Arquia Bankuaren edo Bankinter-en (hitzarmen berrira bitartean) edozein kutxazainetan.\nBerri bat eskatzeko, berriz, zure bulegoarekin jarri behar zara harremanetan.\nNola atzera dezaket nire kreditu-txartelaren ordainketa?\nZure kreditu-txartelaren ordainketa modua alda dezakezu Online Bankuan, honela: Txartelak > Eragiketak > Ordaintzeko moduak.\nNire kreditu-txartelean oker dagoen kargu bat ezeztatu nahi dut.\nEzagutzen ez duzun kargu bat ikusten baduzu txartelean, hurrengo galdeketa osatu behar duzu eta zure bulegora igorri behar duzu, horrek dagokion erreklamazioa egin diezaion Visari.\nTxartelekin egindako eragiketen erreklamaziorako formularioa>\nNola sartu Online Bankura\nNOLA SARTU ONLINE BANKU\nOnline Banku Berrira lehen aldiz sartu bazara eta zure Pasahitz berria sortu baduzu, hortik aurrera sartzeko zure IFZ eta aukeratu duzun Pasahitza erabili behar duzu:\nGogoan izan Pasahitzak 8 eta 20 karaktere alfanumeriko bitartean izan behar dituela.\nSinadura-gako berria automatikoki sortzea lehen aldiz sartzean\nNola aldatu Sinadura-gakoa\nNola aldatu Sinadura-gako Berria mugikorraren eta e-postaren laguntzaz\n1. SINADURA-GAKO BERRIA AUTOMATIKOKI SORTZEA\nOnline Banku Berrira lehen aldiz sartzean, automatikoki sortu ahal duzu Sinadura-gako Berria (6 zenbaki), gidatutako honako prozesu honen bitartez:\n1. Sinadura-gakoa eskatzea\nProzesua hasteko, sakatu Jarraitu botoia Online Banku Berrira sartzean agertuko zaizun ondorengo pantaila* honetan.\n* Ez bazaizu pantaila hori agertzen, burutu ezazu 3. puntuko "Nola eskatu Sinadura-gako Berria mugikorraren eta e-postaren laguntzaz" prozesua.\n2. Gakoa SMS bidez bidaltzea\nSinadura-gako berria SMS bidez bidaliko da jakinarazi izan duzun telefono mugikor zenbakira. Jaso baduzu, sakatu Jarraitu botoia.\n3. Gakoa SMS bidez jasotzea\nSMSa ez baduzu jaso, jar zaitez harremanetan zure bulegoarekin.\n4. Prozesua berrestea\nGuztia zuzen burutu bada, ondorengo pantaila azalduko zaizu eta Posizio Globalean sar zaitezke. Gogoan duzun gako batez berehala aldatzea gomendatzen dugu, honako toki honetan: Zerbitzuak > Gako aldaketa > Sinadura-gakoa aldatzea\n2. NOLA ALDATU SINADURA-GAKOA\n1. Aukeratu Sinadura-gako Berria\nSartu "Zerbitzuak > Gako aldaketa > Sinadura-gakoa aldatzea" aukeran eta sartu lSinadura-gako berria (6 zenbaki) teklatu birtualaren laguntzaz.\n2. Sinatu aurreko gakoarekin\nEskatzen dituen aurreko Sinadura-gakoaren bi posizioak sartu (lehen aldiz aldatzen bada, lehen aldiz sartzeko prozesuan mugikorrean SMS baten bidez automatikoki jasotako Gako Berria (6 zenbaki) izango da.\n3. Sartu SMS bidez jasotako kodea\nAldaketa berresteko, sartu SMS bidez jasotako kodea (8 zenbaki).\nGuztia behar bezala burutu bada, ondorengo berreste-orria azalduko da.\n3. NOLA ESKATU GAKO BERRI BAT MUGIKORRAREN ETA E-POSTAREN LAGUNTZAZ\nSartu "Zerbitzuak > Gako aldaketa > Sinadura-kodea eskatzea" aukeran.\n2. Sartu SMS bidez bidalitako kodea\n3. Sartu zure posta elektronikoa\n4. Sinadura-gako Berria\nSartu mugikorrean SMS bidez jaso izango dituzun Sinadura-gako berrian eskatutako bi posizioak.\n5. Egiaztatu zure identifikazioa aurrera jarraitu baino lehen\nOnartu sakatuz jarraitu baino lehen, egiaztatu zure identitatea posta elektronikoaren postontzian jaso izango duzun mezuan "Sinadura-gakoa" botoian sakatuta. Behin hori balioztatu denean, itzuli pantaila honetara eta sakatu Onartu.\n6. Balioztatu posta elektronikoa\nZabaldu zure posta elektronikoaren postontzia eta sakatu "Sinadura-gakoa" botoia.\n7. Identitate egiaztatua\nPostontzitik behin zure identitatea egiaztatua duzunean, jarraitu prozesua utzi zenuen lekuan (5. pausoa).\n8. Burututako prozesua\nPantailan " PROZESATUA" egoera azalduko da, eta gako berria erabiltzeko moduan egongo da.\n1. Sartu Pasahitza berreskuratzeko prozesura "hemen" sakatuz" "Pasahitza ahaztu baduzu sakatu hemen" legendan, Sartu botoiaren azpian, den aukeran.\n2. Sartu zure IFZ "Erabiltzailea" eremuan eta Arquia Bankuan jakinarazia duzun telefono mugikorra edo posta elektronikoa.\n4. "Zure eskaera behar bezala prozesatu da" pantaila azalduko da eta Pasahitz Berria jasoko duzu SMS bidez mugikorrean edo posta elektroniko batean, hautatu zenuen aukeraren arabera.\n5. Jasotako Pasahitza Berriarekin Online Bankuan sartzen zarenean, Online Bankuan sartzen zarenean, beste batez aldatu behar duzu.\nNire erabiltzailea blokeaturik dut\nPasahitza hiru bider oker sartzeagatik zure erabiltzailea blokeatuta baduzu, segiozu ondorengo pausoei desblokeatu ahal izateko:\n1. Sartu desblokeatze prozesura "hemen" sakatuz" "Pasahitza ahaztu baduzu, sakatu hemen" legendan, Sartu botoiaren azpian, dagoen aukeran\n2. Sakatu "Pasahitza ahaztu duzu?" pantailan "hemen" hitza (paragrafoaren azken lerroan dago), eta erabiltzailea desblokeatzeko prozesura eramango zaitu.\n3. Idatzi zure IFZ "Erabiltzailea" eremuan eta Arquian jakinarazia duzun telefono mugikorreko zenbakia.\n4. Sartu zure Sinadura-gakoan eskatzen diren bi posizioak.\n5. Sartu zure telefono mugikorrera SMS bidez bidalitako kodea.\n6. "Zure eskaera behar bezala prozesatu da" azalduko da pantailan, eta SMS bidez Pasahitz Berria jasoko duzu zure mugikorrean.\n7. Jasotako Pasahitza Berriarekin Online Bankuan sartzen zarenean, beste berri batez aldatu behar duzu.\nIruzur baten biktima izan naizenaren susmoa dut.\nIruzur baten biktima izan zarenaren susmoa baduzu, zure bulegoarekin jarri behar duzu lehenbailehen harremanetan telefonoz, posta elektroniko bidez, faxa erabiliz edo bertara joanda.\nSartu Online Bankuan eta egin eragiketak Arquia Bankuaren aplikazio mugikorretik.\nJaitsi orain aplikazioa eta gozatu bere abantailez.\nLaguntza gehiago behar dut\nLaguntza gehiago behar baduzu edo Online Bankuaren inguruan gorabeheraren bat baduzu, gurekin jar zaitezke harremanetan 91 258 66 08 zenbakira deituz edo bancaonline@arquia.es helbide elektronikora mezu bat bidaliz.\nNola itzul dezaket ordainagiri bat?\nOrdainagiriak itzul ditzakezu Online Bankuaren menutik: Kontuak / Ordainagiriak / Helbideratutako ordainagirien itzulketa. Mugikorraren aplikaziotik ere egin dezakezu.\nEzin dut transferentziarik egin Online Bankuaren bidez.\nOnline Bankuan gorabeheraren bat baduzu, bezeroaren arretarako gure zentroarekin jarri behar duzu harremanetan, 91 258 66 08 zenbakira deituz edo bancaonline@arquia.es helbide elektronikora mezu bat bidaliz.\nNola lor dezaket transferentzia baten egiaztagiria?\nOnline Bankuaren bidez egindako transferentzia edo intsuldaketa baten egiaztagiria jaso nahi baduzu, transferentzia egin ondorengo azken urratsean eskatu behar duzu, egiaztagiriak iristea nahi duzun posta elektronikoko helbideak bertan jarriz.\nNola eska dezaket nire kontuen txeke-taloitegia?\nZure kontuen txeke-taloitegi bat eskatu nahi baduzu, eska dezakezu zure ohiko bulegora joanez edo Online Bankuaren menuan sartuz: Kontuak / Taloitegiak. Taloitegiarentzat zure kontua eta entregatze modua (bulegoan edo helbidean) aukeratu behar duzu.\nNola egin naiteke bezero?\nArquia Bankuko bezero egin nahi baduzu gure edozein bulegotara joan zaitezke edo telefonoz, posta elektronikoz edo gure webgunean aurkituko duzun harremanetarako formularioaren bitartez jar zaitezke gurekin harremanetan.\nNola konpon dezaket intzidentzia bat edo nola egin dezaket erreklamazio bat?\nGurekin harremanetan jar zaitezke webeko formularioen bitartez, gure bulegoetako telefonora deituz edo aurrez aurre. Kexa edo erreklamazio bat egin nahi baduzu, Bezeroarentzako Arreta Zerbitzuan egin dezakezu.\nBezeroarentzako Arreta Zerbitzua>\nNola kontsulta dezaket nire kontuaren IBANa?\nProduktu baten IBANa ezagut dezakezu zure ohiko bulegoan eskatuz edota Online Bankuaren barruan produktuaren xehetasunean sartuz.\nNola lor dezaket nire kontuaren titulartasun-ziurtagiria?\nTitulartasun-ziurtagiri bat lortu nahi baduzu, zeure bulegoari eskatu behar diozu posta elektronikoz, telefonoz edo bertara joanez.\nNon kontsulta dezaket nire informazio fiskala?\nZure zerga-informazioa kontsulta dezakezu Online Bankuaren bidez, hemen: Postontzia > Postatrukea > Kontsulta > Zerga-informazioa.\nBilatzen ari zarena aurkitzen ez baduzu, jarri gurekin harremanetan formularioaren bitartez, eta ahal bezain pronto erantzungo dizugu.\nHarremanetarako formularioa >


Bidalketa ordua: 2020-09-22\nHidrogenoaren aplikazio biomedikoak oso espero dituzte akademiek, segurtasuna eta eraginkortasun zabala izan dezaketelako. Hidrogenoaren biologiaren arloan gai garrantzitsu asko daude oraindik aztertzeko modukoak. Uste dut ikerketan sakontzearekin batera jendea kontzientziatuko dela ...Irakurri gehiago »\nAngelBiss taldeak ere asmoa du artxibatutako hidrogenoarekin. Produktu berriaren I + G sailaren diseinua: Hidrogeno sorgailua. Hidrogenoa jendearen zentzuzko erregaien gas mota da. Azken urteotan, ikertzaileek efektu antioxidatzaile bitxiagoak aurkitu dituzte, eta bere aplikazioen ikerketak ...Irakurri gehiago »\nAngelBiss taldeak ere asmoa du aurkeztutako nitrogenoarekin. Produktu berriaren I + G sailaren diseinua: Nitrogeno sorgailua. Nitrogenoa gas inerte kolorerik gabea, toxikoa eta usainik gabea da. Hori dela eta, nitrogeno asko erabiltzen da babes-gas gisa. Nitrogenoaren aplikazioa I + G zuzendaritzetako bat ere bada ...Irakurri gehiago »\nAngelBiss I + G Sailak orain produktu berrien garapenean oinarritzen da eta esperientzia handia eta errendimendu hobea duten produktuak sortzen ahalegintzen dira. Suction Machine eramangarriarentzat, AngelBiss-ek orain Botila Bikoitza sortzea aztertzen du, erabilera erosoagoa eta praktikoagoa izango da. AngelBiss 5L Oxy-rentzat ...Irakurri gehiago »


Mujeres de Pyrenaica: Ten Sleep Canyon (Wyoming) - Esti Kerexeta Fernández\nYellowstonen bi egun eman ondoren, parketik oso berandu atera ginen eta lehenengo hirian aurkitu genuen kanpin batean sartu ginen. Hiriak Coby zuen izena, Buffalo Bill ospetsuaren benetako izena, bera bertakoa baitzen. AEBko hiri eta herri guztiak super amerikanoak baldin badira, zer esanik ez Coby hiria!\nGauzak honela, biziki gomendatzen dudan rodeo bat ikustera joan ginen. Toreroak? Arrisku kirolak? Ja, ja… rodeoa da bizi izan dudan jarduerarik eroena! Zorteak lagunduta, egun horretan zezenen ikuskizuna ez ezik, zaldi “bronco”en txapelketa ere izan zen. Horrez gain, zortzi urte inguru zuten zenbait umek ere parte hartu zuten zezen txikiagoekin (hemen ziurrenik debekatuta egongo litzateke oso arriskutsua baita). Emakumeen lanak ere ikusteko aukera izan genuen, zaldi lasterketetan eta zaldi gainetik soka bat bota eta txahalak lotzen.\nRodeoan erabiliko zen zezen ikusgarri\n8 segundotan eutsi behar zaio\nzaldi bronkoen jauziei\nNesken lanak ere ez dira makalak\nA ze ikuskizuna! Hiri turistikoa zela uste genuen eta horrela zen, baina barneko turismoa zen, kanpotar bakarrak gu ginela agerian gelditu zen; otoitz egiten hasi zirenean, guzti guztiak zutik jarri ziren gu izan ezik eta bat batean atentzioa deitu ziguten zutitzera gonbidatuz. Ondoren, AEBko ereserkia abestu behar zen eta oraingoan badaezpada “play –back”a egin genuen beste guztiek egiten zuten moduan, hau da, eskua bihotzean jarrita.\nAlexen lanak rodeorako entrenamenduan\nHurrengo helmuga Wyomingeko Devils Tower zen, baina urrun zegoenez bidean eskalatzeko zerbait aurkitzen saiatu ginen. Bide asko zituen Ten Sleep Canyon izeneko leku baten berri izan genuen. Oso erraz aurkitu genuen errepideak arroila zeharkatzen baitzuen. Oso leku atsegina zen eta arroilaren bukaeran akanpaleku bat zegoen. Hiru mila metrotik gora zegoen eta nahikoa hotz pasatu genuen bertan emandako bi gauetan. Akanpaleku ia guztietan bezala dutxarik ez! Arroilaren izena indioek egindako itzulpena da, distantziak neurtzeko eman behar zuten gau kopurua zelako neurria eta arroila hau hamar egunetara zegoen.\nYellowstone canyon, parketik irteterakoan\nArroila erraldoi honetan ekipatutako bideak, autoprotekzioan egitekoak, laburrak, luzeak… denetarik zegoen. Guk sekula entzun gabea, baina oso leku ospetsua omen zen eta informazioa behar izanez gero jendea nonahi zegoen prest. Kareharri biguna da, Apellanizen dagoenaren antzekoa, bi eta hiru atzamarrentzako zulo askorekin, luzeak eta desplomatuak.\nNik, aldiz, nahikoa daukat\nmugitzen ez den harriari eustearekin!\nBide honetan, ez genuke esango harria mugitzen ez zenik,\nbukaerako partea “buztin” hutsa zen…\nArgazki izugarri politak zorionak.\nZe ausartak zareten!!!!!!\nAlex behizainekin pelikula ederra egin zenezake\nea zer deritzozun aste hontan argitaratuko denari; eta zuk zeuk ere zerbait egiten baduzu kontatzera animatu!\nesti eta alex


Joxe Antonio Legarreta eta Martin Legarreta :�Geroz eta jende gutxiago dabil honetan, asko jaitsi da hemen artzai kopurua�\n2012/07/25 - Asteazkena\nAranora iritsi eta Suro auzoan dagoen Xauxar (Sarobezar) baserrira hurbildu gara. A�arbeko presaren parean, paraje zoragarrian, Lega�rreta anaiak aurkitu ditugu, Joxe Antonio eta Martin. Biak betidanik aritu dira artzai lanetan. Familian ohitura izan duten jardueraren azken urra�tsak ematen dabiltza biak. Bi anaietatik helduena den Joxe Antoniok argi du eurak lana amaitzean bukatuko dela arkumeen garaia euren familian.\nZein motatako ardiak dituzue?\nHemen ardi latxak ditugu. Dio�tenez, jateko arrazarik onena di�ra hauek. Besteek haragi mo�ttelagoa omen dute. Goi�zue�tan eta Aranon antzeko ardiak ditugu, baina Gipuzkoa aldera jota, beste era bateko ardiak aurkitu daitezke; horiek hanka motzagoak dituzte eta lodiagoak izaten dira normalean.\nArtzaientzako sekretua den arren, zenbat ardi dituzue eta non izaten dituzue?\nNiri ez zait batere axola dugun ardi kopurua esatea. 60 inguru ditugu, urtero kopuru bera izaten dugu gutxi gora-behera. Artzaiei kopurua esatea kosta egiten zaie normalean, hori ar�tzaien sekretua dela esaten dute zenbaitek, baina neri egia esan kopurua esatea ez dit batere axola, ezta zenbatera saltzen ditudan esatea ere!\nNormalean kanpoan izaten ditugu ardi guztiak. Neguan, eguraldi txarra egiten duenean barrura sartuagatik, normalean kanpoan ibiltzen saiatzen gara. Zer ematen diezue jateko?\nArtoa, pentsua eta beste nahasketa bat ematen diegu, besterik ez. Guk ez diegu ezer berezirik ematen, beste batzuk emango diote zerbait desberdina, baina guk ez. Gure arkumeek beste zenbaitenek baino hamar bat egun gehiago behar izaten dituzte egiteko, arrazoia zein den ez dakigu. Zein produktu saltzen duzue?\nGerora guk ardia saltzen dugu produktu moduan. Aranon bertan bada gazta egiten duenik ere, eta nahiko ona gainera, baina guk ez dugu egiten. Zenbat denbora daramakizu honetan?\nBizitza osoa daramakit ardi artean, asko gustatzen zaidan lana da eta urteak aurrera doazen heinean minak sortzen ari zaizkit belaunean, eta gehiago kostatzen zait. Egunen batean utzi egin beharko dudala badakit, baina gustatuko ez balitzait aspaldi utziko nuen lana. Orain arte oso erraz eta gustura egiten nuen lana zen, baina geroz eta gehiago kostatzen zait.\nZuen familian ardiak betidanik izan al dituzue? Eta segidarik ba al daukazue?\nBai, gure baserrian ohikoak izan dira beti ardiak. Eta beraz, betidanik aritu gara horretan. Ni jaio nintzenetik nabil. Baina hemen bukatuko da gure familian ardien garaia. Anaia eta biok aritzen gara gaur egun, baina guk uztean ez du inork segiko. Pena pittin bat ematen dit hemen bukatzeak, baina ulergarria da, dirurik ez du ematen eta gaur egun jendeak beste lan batzuetan aritzea nahiago izaten du. Nola ikusten duzu gaur egun artzaien egoera?\nGeroz eta jende gutxiago dabil honetan, asko jaitsi da hemen artzai kopurua. Arano inguruan badaude hiru anai gazte artzai lanetan aritzen direnak, baina beste guztiak 46 urtetik gorakoak dira, eta asko ni baino zaharragoak. Baserriak hustu egin dira azken urteetan eta horrek ere eragin du artzaiak gutxitzea. Lehen etxe guztietan zeuden ardiak eta beraz haiek zain�tzen jende asko ari�tzen zen. Atzera egin


Erremintak | Page 8 | Zornotzako Barnetegia\nElhuyar, larrosatik grisera\nPaperezko eta on-lineko edizioak aurkezteaz gain, hainbeste aukera berri ematen duen Elhuyar Hiztegiak izeneko webgune berria ere aurkeztu da.\nUZEIren Sinonimoen Hiztegia\n26.703 sarrera eta 30.628 adiera dituen hiztegia heldu da sarera: UZEIren Sinonimoen Hiztegi dinamikoa.\nKlikatu eta ohitura aldatu\nBadira urte batzuk ordenagailuetako sistema eragileak euskaraz erabiltzeko aukera agertu zenetik -interfazei esker-; hala ere, askok ez du oraindik aukera hori erabiltzen. Hori dela eta, gaurkoan, gure blogean, bidea errazten ahaleginduko gara. Batetik, interfazeak zer diren azalduko dizuegu; bestetik, nola erabil daitezkeen eta nola lor ditzakezuen. Horixe, beraz, gure helburua. Has gaitezen bai ordenagailuko sistemak bai interneta euskaraz erabiltzen! Beldur barik!! Zer da interfazea? Interfazea azal moduko bat da.\nAhozko Hiztegia, entzuten den hiztegia!!\nAdorez hiztegi handiaren eskutik, berbak kontsultatu eta entzuteko aukera daukagu.\n5000 Hiztegia lanaren bertsio digitala sarean dago, hau da, bai euskara-gaztelania, bai gaztelania-euskara, bai sinonimoen hiztegia, hirurak, dagoeneko, erabiltzaile guztien esku daude. Orotara 90.562 hitz batzen ditu _horietako batzuk berriak_ eta, denak ere, Euskaltzaindiak orain arte araututakoa kontuan hartuta erantsitakoak.\nWindows 8 eta Office 2013, dagoeneko, euskaraz\nEuskaldunok!! Adi eta erne!! Interfaze paketea euskaraz eta doan deskargatzeko aukera errealitate bat da. Horrek esan nahi du, dagoeneko, edonork erabili ahal dituela euskarazko Windows 8 zein Office2013.\nEzagutzen duzu Nabigatu Euskaraz kanpaina?? Euskaldunok, webgune batera sartzerakoan, euskaraz nahiago dugula adieraztea du helburu, hau da, gure nabigatzaileak munduari lehenengo berba euskaraz egitea.\nEuskalAPPs: euskaraz dauden aplikazioak aurkitzeko komunitatea\nEkimenaren helburua hauxe da: eskuko telefonoetan eta tabletetan erabiltzen diren euskarazko aplikazioak biltzea eta berriak sortzea.\nElhuyar aldizkariak webgune berria zabaldu du\nApiriletik aurrera, Elhuyar aldizkariaren eduki guztiak hasieratik irekita egongo dira webgunean. Orain arte, azken bi hilabeteetako eduki batzuk osorik kontsultatzeko harpidedun izan beharra zegoen; hemendik aurrera, edonorentzat irekiak egongo dira hasieratik aldizkaria.elhuyar.org webgunean. Creative Commons lizentziapean dago Elhuyarren eduki guztia.\nHiztegia.net, hiztegiak biltzen dituen ataria\nSarean dauden hiztegi gehienak webgune batean ditugu ikusgai. ARTEZ Euskara Zerbitzuak batu ditu. Gure ustez, euskaldunontzat tresna egokia eta erabilgarria da.\nWeb horren helburua hauxe da: erabiltzaileok kontsulta gune bakarra erabiltzea.\nHiztegia.net-ek, batetik, euskarazko hiztegiak jasotzen ditu, Elhuyar, 3000 hiztegia, Euskalterm, besteak beste. Bestetik, hiztegi entziklopedikoak eta gai zehatzei buruzko hiztegiak ere batu diztuzte aipatutako atarian.


'Ikimilikiliklik' haur ikuskizuna Durangaldean | Durangaldeko Agenda\n‘Ikimilikiliklik’ haur ikuskizuna Durangaldean\nPosted on 2020-03-06 by agendadurangaldearedaccion\nKasu honetan Marie de Jonghek hitza erabiliko du sorgin istorio honetan\nAsteburu honetan Arriola kultur Aretoan ikus daiteke ikuskizuna\nELORRIO/BERRIZ/ZORNOTZA/DURANGO.-Marie de Jonghek ekoiztutako ‘Ikilimilikiklip’ haur ikuskizuna Durangaldera heldu da. Asteburu honetan Elorrion izango da ikusgai eta hurrengo asteetan Berriz, Zornotza eta Durangotik ere pasatuko da.\nMarie de Jongh konpainiako mundu eder eta magikoan murgiltzen den ikuskizun berria da ‘Ikimilikiliklik’ antzezlana. Baina ohikoa duten moduan, oraingoan ere gai potoloak dakarte besapian Marie de Jongh konpainiako sortzaile diren Jokin Oregik eta Ana Meabek proposamen berri honetan: Beldurrak. Haur eta Familiei zuzenduta antzerkiaren bidez, etxeko gaztetxoenek uler dezaten (7 urtetik gorako umeentzat aproposa baita) baina baita ere, helduek gogora dezaten.\nSorgin-istorio bat ekarri digute oraingo honetan eta bere protagonista Ekhik dioen moduan: “Sorginei sekulako\nbeldurra nien umetan, nola irudikatuko nukeen ba ni neu urteen joanean sorgin bihurtuko nintzela?”. Ikuskizun honen lehen protagonista sorginei sekulako beldurra zien baina, denborarekin, “sorgin” bihurtu den neskato/emakume bat da.\nIkuskizun honen bigarren protagonista, berriz, hitza da. Marie de Jonghen ibilbidean ez da hitzik erabili. Betiere mutu jardun dute, keinu bidezko hizkuntza bidez eta maskara erabiliz. Oraingo honetan, ordea, istorioak hala eskatzen duelako, edo hobe esanda, kontatzeko modurik egokiena hitza erabiliz izango dela jakinik, hura baliatzea deliberatu dute. Erronka polita, bada, salda berean hitza, sorgin keri eta tasunak sartzea.\nOraingo honetan, publiko txiki eta helduakin Beldurraren inguruko hausnarketa bat partekatu nahi dute, dioetenez “bere izaera zikiratzaileaz, gure erabakien gainean duen botere gupidagabea; baina, aldi berean, gure identitatearen parte ere badena eta nola jakin behar dugun harekin bizitzen”.\nUrtarrilaren 21ean estreinatu zen antzezlana oraingo honetan Elorrion ikus daiteke hurrengo igandean, martxoak 8, Berrizen 13an, Zornotzan apirilaren 25ean eta maiatzaren 3an Durangon.\nThis entry was posted in ALBISTEAK, ANTZERKIA, HAURRAK. Bookmark the permalink.\n← ‘Hitzez eta Ahotsez’ ekimenaren VII. edizioaren hasiera\nAntzezlanen proiekzioa eskainiko ditu Amorebieta-Etxanok →


Gardentasuna ataria - Gobernu Irekia\nGetxoko Udalak, ahalik eta gardentasunik handiena lortzearen eta udal gobernua herritar guztiei hurbiltzearen garrantziaz jabetuta, Gardentasunaren Atari hau sortu du. Legeak ezartzen dituen betebeharretatik urrunago doa udala. Izan ere, Gardentasun Legeak eskatzen duena baino informazio gehiago ematen du erakundeari buruz.\nGetxoko Udalaren baitan Gobernu Irekiaren eta Modernizazioaren Arloa dago; horren barruan dago Gardentasun Unitatea. Unitate horretako arduradunak Ainhoa Galduroz (zinegotzia) eta Javier García Alonso dira (arduradun teknikoa - jgarcia@getxo.eus). Hona hemen eurekin harremanetan jartzeko datuak: Urgull kalea, z/g 48991 Algorta. Telefonoa: 944660100\nGetxoko Udalean gobernu ona, partaidetza eta gardentasuna sustatzeko tresnei buruzko informazioa bildu eta zabaltzeaz arduratzen da Getxoko Udaleko Gardentasun Unitatea.\nUnitate honen asmoa da udal-administrazioaren eta horri lotutako erakundeen kudeaketa gardentasunaren printzipioak betez gauza dadila, baita gobernu onaren kodeei jarraiki eta publizitate aktiboaren, informaziorako sarbidearen, datu irekien eta gardentasunaren arloko legeria betez ere.\nSartu Garduntasun Ataria


Chivite Lehendakariak Erkidegoetako XXIV Presidenteen Biltzarrean hartu du parte Salamancan\nChivite Lehendakariak PERTE energetikoa proposatu du, eta osasun-arloko profesional gehiago eskatu ditu lehen arreta indartzeko\nAutonomia Erkidegoetako Presidenteen Konferentzia egin dute gaur Salamancan, eta nabarmendu du Nafarroa komunitate liderretako bat dela COVID-19aren kontrako pauta osoko txertaketan\n2021ko uztailaren 30a\ncollections Irudi galeria\nNafarroako Lehendakari Maria Chivitek gaur, ostirala, Presidente Autonomikoen XXIV. Konferentzian parte hartu du, Salamancako San Esteban Komentuan. Topaketan adierazi du Ekonomia Suspertu eta Eraldatzeko Proiektu Estrategikoa (ESEPE) bultzatu beharra dagoela, energia eolikoa barne hartuz, hidrogenoa eta biltegiratzea bezalako beste gai batzuez gain.\nLehendakariarekin batera izan dira Lurralde Kohesiorako kontseilaria, Bernardo Ciriza, eta Ekonomia eta Ogasuneko kontseilaria, Elma Saiz. Maria Chivitek osasun-arloko profesionalentzako plaza gehiago eskatu ditu, lehen arreta indartze aldera; aldi berean, nabarmendu nahi izan du Nafarroa egiten ari den ibilbidea COVID-19aren aurkako txertaketan, txertoa har dezakeen biztanleriaren %67 pauta osoarekin baitago, eta, beraz, lehen komunitateen artean aurkitzen da eta estatuko batez bestekoaren gainetik.\n“PERTE bat eskatzen dugu, energia eolikoa eta hidrogenoarekin eta biltegiratzearekin loturiko proiektuak ere barne hartzen dituena. Gure ustez, garrantzitsua da, are gehiago egungo eta etorkizuneko egoera energetikoan, energia berriztagarrien aldeko apustuan berresten baikaitu” adierazi du Nafarroako Lehendakariak, eta Foru Komunitateak parte hartuko duen beste proiektu batzuk ere aipatu ditu.\nHorrez gain, Maria Chivitek nabarmendu du “Nafarroa proiektu asko lantzen ari dela lankidetza publiko-pribatutik, baina, ezbairik gabe, baditugu ardatz estrategiko batzuk, eta horietan indartsuenetako batzuk kokatzen ditugu”.\nIldo horretan, automozioaren sektorea azpimarratu du, garrantzitsua izango baita ibilgailu elektrikoaren etorrera PERTEren esparruan, balio-kate osorako. “Gure komunitatea oso ondo kokatuta dago, eta baikorrak gara sektorearen etorkizunari eta dugun gaitasunari dagokienean, ederki egiaztatuta baitago, ekosistema berritzaile, lehiakor eta ausartarekin”, esan du.\nBeste ardatz bat nekazaritzako elikagaien sektorearen ingurukoa da. Horren gainean esan du “baita ere PERTE espezifikoa izango duela, eta Ebro Food Valley bezalako asmo handiko proiektu bat dutela, hazten doana. Hemen ere baikorrak gara sektoreak izango dituen aukerak kontuan hartuta, Europako funtsen etorrerarekin, eta guk dugun kokapen onari dagokionean, jada egiten ari garen lanari eta konpromisoari esker”.\nTxertaketa eta osasun-sistema indartzea\nTxertaketari dagokionean, Lehendakariak honela gogoratu du: “Nafarroan, erritmo oso onean ari gara. Abuztua hasi nahi genuen txertoa har dezakeen biztanleriaren %70ak gutxienez dosi bat hartuta izanda, eta hori gainditu dugu, %76tik gora goaz eta. Eta estatuko batez bestekoa ere gainditu dugu pauta osoari dagokionean, %67tik gora baitira, eta ospitaletako batez besteko okupazioa, berriz, baxuagoa da”.\n"Datozen egunetan", esan du, "12 urtetik 15 urtera bitartekoei txanda ematen hasiko gara, eta, aurreko kanpainan bezala, modu espezifikoan lantzen ari gara Nafarroara lanera etortzen diren sasoikako langileen txertaketa".\n"Lurralde arteko kontseiluaren esparruari balioa ematen diogu, eta, gure ustez, baterako gobernantza eta hausnarketa partekatu horren adibide da”, adierazi du Lehendakariak.\nErronka demografikoari dagokionean, Lehendakariak babesa eman dio Biltzar honetarako proposatutako akordioari. Gainera, gai horri zeharkako ikuspegia ematearen garrantzia azaldu du; garrantzitsua da, baita ere, administrazioen artean eta haien barruan koordinazio eta arintasun ona lortzea.\nMaria Chivitek Nafarroako Gobernuak erronka demografikoaren inguruan landutako “ekimen mordoa” nabarmendu du; hala nola, zerbitzuak eta azpiegiturak hobetzea, inbertsioak, tokiko finantzaketa-sistema berria diseinatzea, mugikortasuna, ekintzailetza eta berrikuntza soziala, besteak beste, Herri programarekin, Nafarroako Unibertsitate Publikoarekin (NUP) egindako Landa Erasmusekin.\nHalaber, adierazi du "osasun-profesional gehiago behar izateak lotura handia duela erronka demografikoarekin, landa-eremuetan osasun-zerbitzu onena eman behar delako; izan ere, zerbitzu publiko onak edukitzea eta horiek eskuragarri egotea, eremu horietan biztanleria finkatzeko eta horietara erakartzeko gakoa da”.\nBaterako gobernantzaren aldeko apustua Espainia anitzean\nNafarroako Lehendakaria pozik agertu da Espainiako Gobernuaren eta Autonomia Erkidegoetako Exekutiboen artean ezarritako kogobernantza ereduarekin. “Parte-hartzea, elkarrekin elkarlanean gobernatzeko eredua, errespetutik eta leialtasunetik, eta autogobernuan aurrera egitea, herrialde bezala ditugun indarrak dira. Eta inoiz baino gehiago behar dira pandemia-garaian eta orain aurrean dugun garaian, ereduaren eraldaketan eta suspertze sozial eta ekonomikoan”, adierazi du. Amaitzeko, honela esan du: “Nafarroa dagoen tokian egongo da, ekarpenak egiten, elkartasunetik eta herritarrekiko konpromisotik. Eta komunitateok elkarlana egin behar dugula sinetsi behar dugu, guztiok ongi ibili gaitezen. Ez dugu ulertzen aurrera nola egin daitekeen baztertzeko terminoetan edo arrakala sozial edo lurralde-arrakalan, lankidetzaren eta kohesioaren aldetik aurrera egin behar dugulako”.\nAzkenik, Lehendakariak gaineratu du “ezer ez dela adimen kolektiboa baino inteligenteagoa” eta Nafarroa beti prest dagoela oparotasunaren eta guztion ongiaren alde lan egiteko.\nErkidegoetako XXIV Presidenteen Biltzarreko taldeko argazkia.\nChivite Lehendakaria gainontzeko presidenteekin.


Antxieta Etxea (Azpeitia)\nAzpeitiko alde zaharrean dago, Soreasuko Sebastian donearen parrokiaren aurrean.\nJuan Antxietak eraikitzeko ordena eman zuen 1507an. Errege Katolikoen musikaria izan zen. Eraikinaren alderik nabarmenena aurrealdea da, mudejar estilokoa. Zati ezberdinetan eraikia dago, eta material desberdinak tartekatzen ditu, beheko solairuan harria eta adreilua besteetan.\nBaldatarren Dorretxea (Azkoitia)\nBailarako beste dorretxeen antzera, Baldakoa ere Enrike IV.aren aginduz bota egin zuten eta XIII. mendeko dorreak zuen defentsarako itxura kendu zitzaion. Bandoen gerran Ganboatarren guneetako bat izan zen etxea hau. Gainera, etxe horretan bizi izan zen Marina de Licona, San Ignazioren ama, 1467an Beltran de Loyolarekin ezkondu aurretik. Kapera txiki bat du jesuiten sortzailearen ohoretan.\nFloreaga Dorrea (Azkoitia)\nSancho Sánchez de Zuazolaren orube zaharraren gainean eraiki zuen bere biloba Pedrok eraikin berezi hau. Biloba hau Karlos V.a enperadorearen diruzain nagusia izan zen eta 1515 inguruan eraiki zuen eraikin mudejar hau. 1677an Garciezko kondeen administraziora igaroko da eta jatorrizko distira galduko du.


Nafarroako txirulari gazteen topaketa egin zen larunbatean - Sakana - Guaixe.eus\nNafarroako txirulari gazteen topaketa egin zen larunbatean\nGuaixe 2020-02-21 10:37\nIX. Nafarroako Flauta-joleen Topaketa.\nNafarroako hemezortzi musika eskoletako ikaslek parte hartu zuten Iruñean egindako kontzertuan\nIrurtzungo, Etxarri Aranazko eta Altsasuko musika eskoletako zeharkako txirula ikasleek parte hartu zuten aurreko asteburuan egin zen flauta-joleen topaketan. Abesti ezagunetako errepertorioa jo zuten Nafarroa osotik heldu ziren txirulariek. Gonbidatutako artista Mariana Fernandez flauta-jole ezaguna izan zen.\nNafarroako Flauta-joleen Topaketa Iruñeko Musikaren hiriaren Fernando Remancha aretoan egin zen, larunbatean, eta txirulari gazteek Vivaldi Celta (Hughes de Courson), Piratas del Caribe (Kaus Badelt), We will flute you (Queen taldearen abesti mitikoaren adaptazioa), The flinstones ( H. Curtin, J. Barbera eta W. Hanna), El Manisero (Moises Simons) eta 007 The James Bond Theme (M. Norman) abestiak interpretatu zituzten.\nNafarroako hemezortzi musika eskolek parte hartu zuten topaketan, tartean Irurtzungo musika eskola, Etxarri Aranazko musika eskola eta Altsasko Musika eta Dantza eskola.\nKultura Altsasu Etxarri Aranatz Irurtzun


Itxaropenaren zaindariak — Gaztezulo\nItxaropenaren zaindariak https://www.gaztezulo.eus/albisteak/itxaropenaren-zaindariak https://www.gaztezulo.eus/albisteak/itxaropenaren-zaindariak/@@download/image/tapoiak_1441188588.jpg\nTESTUA: AITOR ARAMBARRI. GIZADIBERRI @Gizadiberri\nGomez-Fernandez sendiak bi seme ditu giharren distrofiarekin; gaur egun\nsendaezina da. Etsipenari aurre egin eta semeen bizi-baldintzak hobetzeko eta gaitzaren hedapena ekiditeko lanean ari dira buru-belarri. Orain, antzeko kasuak pairatzen dituzten familietara zabaldu nahi dute euren borroka.\nDistrofia muskularra. Giharren distrofia. Duchene motakoa, zehazki. "Zer demontre da hori?", pentsatu zuen Sergio Gomezek medikuek lehen aldiz hitzok esan zizkiotenean. Urteen poderioz, baina, aditu bihurtu da. Sendaezina dela eta progresiboki zabaltzen doala ikasi du. Geldiezina dela. Halabeharrez ikasitako kontuak, alajaina: bere semeetako bik, 22 urteko Santosek eta 9 urteko Lautarok, pairatzen dute giharren distrofia. Gaixotasuna, bisitari gogaikarria, Sergio Gomezen eta Lidia Fernandezen familian sartu zen, eta geratzeko zetorren.\nSendia argentinarra da jatorriz, baina zortzi urte daramatza Azpeitian. Mugitu zirenerako bazekiten Santosen gaitzaren berri, eta, Sergio aitak azaltzen duenez, Euskal Herriko osasun baliabide aurreratuagoek eta euren bizi maila hobetzeko nahiak bultzatu zituen jaioterria uztera. Erabakiarekin gustura dago, Euskal Herrian jaso duten berotasuna eta semeen gaitzarekiko babesa "txalotzekoak" direla baitio.\nEtsipenak jo zuen Gomez-Fernandez sendia, estreinekoz gaixotasunaren berri izan zutenean, baina aurera begiratu eta borrokari ekin zioten berehala. Ogi gogorrari hagin zorrotza. Giharren distrofia sendaezina den arren, ez zeuden ezer egin gabe egoteko prest. Ezta Lautaro txikiari gaitz bera diagnostikatu ziotenean ere. Mundu zabaleko ikerketak aztertu ostean, gaitzaren lan suntsitzailea moteltzen duten zenbait tratamenduren berri izan zuten; zelula amak erabiltzen dituzte. "Gaur egun oraindik ez dago sendagairik, baina medikuntza aurrera doa eta nork daki etorkizunean egoera aldatuko den". Esperantza bizirik mantentzen dute, eta orain helburua semeen menpekotasun egoera arintzea da.\nTxina jarri zuten jomuga Gomez-Fernandeztarrek, han baitira aitzindariak tratamendu berezi horiek garatzen. Helmugara iristeko, ordea, muga ekonomikoarekin egin zuten topo: 34.000 euro. "Zure haurra horrelako gaitz batek joz gero, zer egingo zenuke? Dena. Den-dena eman. Eta horixe da guk egin duguna, besterik ez", dio Gomezek. Hala, tratamenduaren berri jakin bezain laster, dirua eskuratzeko hankaz gora jarri zituzten bazterrak.\nGipuzkoa osora zabaldu zuten tapoi-bilketari ekin zioten lehenik, eta gero, hainbat kirolari eta pertsonaia ezagunen atxikimendua lortu zuten (tartean, lehen mailako hainbat futbolari edota Frantzisko aita santua), bisibilizazio kanpaina bat jarri zuten abian eta hedabideetan zabaldu zuten kasua. Hilabeteetako lanaren ostean, 12.000 euro biltzea lortu zuten; ez zen Txinara joateko nahikoa, bai, ordea, Txinan ikasitako Edgardo Amilcar Celi mediku argentinarrak eskaintzen duen tratamendua egiteko.\nMartxoan bidaiatu zuten Santosek eta Lautarok Buenos Airesera sendagile horren eskuetan jartzeko; garaipen txiki bat izan zen gaitzaren aurkako borrokan, esperantza apur bat Gomez-Fernandeztarrentzat. "Ez dira sendatu, baina euren bizi baldintzak hobetu ditugu eta gaixotasunaren zabalkuntza moteldu", dio Gomezek.\nSendiak esker oneko hitzak baino ez ditu euskal gizartearentzako. Diotenez, ingurukoen ekarpenek egin dute posible zelula amak erabiltzen dituen tratamendua jasotzea. Osakidetza zein lagundu dieten bestelako erakunde, merkatari, enpresa, zein norbanakoak dituzte gogoan, guztiekin "zorretan" daudela diote. Erakunde publiko guztietako gizarte zerbitzuek primeran eta behar izan duten guztietan erantzun ona eman dietela diote.\nElkartasuna eta Itxaropena elkartea\n"Zergatik ez jarraipena eman orain arte egindako lan oparoari?" Horixe Santosek gurasoei egin zien galdera. Hala, tapoi bilketarekin eta beste kanpainekin jarraitu eta bildutako baliabide ekonomikoak euren antzeko kasuei laguntzeko erabiltzea erabaki zuten. "Zorretan gaude gizartearekin, eta gure lan xumearekin jasotakoaren zatitxo bat itzuli nahi diogu, besterik ez". Helburu horrekin sortu dute berriki Elkartasuna eta Itxaropena deitu duten elkartea.\nSantosen eta Lautaroren aldeko borrokan eraikitako baliabideak, kontaktuak eta estrategiak beharra duen edozeinen mesedetan erabiltzea da asmoa. "Hainbatetan, gaixotasun arraroak dituztenen familiak bakarrik sentitzen dira, gaitzari aurre egiteko baliabiderik gabe. Gure esperientzia egoera horretan daudenei laguntzeko baliatu nahi dugu". Beharra duen edozeinen alde, Santosenak eta Lautarorenak bezala, besteen bizitzak ere argitzeko; han eta hemen, itxaropenaren kandelak piztuta iraun dezan.


Iñaki Lejarreta hil da, auto batek harrapatuta | Kirola | Berria\nIñaki Lejarreta hil da, auto batek harrapatuta\nIurreta parean gertatu da ezbeharra. 29 urte zituen txirrindulariak.\nEusko Jaurlaritzako Herrizaingo Sailak jakinarazi duenez, auto batek jo du Lejarreta Iurreta parean, N-634 errepidean Bilborako bidean, 09:30 aldera. Bertara joandako larrialdi zerbitzuek ezin izan dute onik atera. Ertzaintza ikertzen ari da zer dela-eta harrapatu duen autoak txirrindularia.\nOrbea taldean zegoen Lejarreta (Berriz, 29 urte). Mendiko bizikletan Pekingo Olinpiar Jokoetan parte hartu zuen 2008an, eta diploma bat eskuratu. Ismael Lejarretaren semea eta Marino Lejarretaren iloba zen.\nHileta elizkizuna gaur izango da, Berrizen, 19:00etan.


ERREKAK OILOARI - Urrike Liburudenda\nANTTON KAZABON, ENRIQUE MORENTE\nERREKAK OILOARI cantidad\nZubia errekaren inbidiatan bizi da. Astoa eta oilarra, beti sesioan. Otsoak zakurra izan nahi du eta zakurrak otso. Euria eta elurra, berriz, ez daude gustura daukatenarekin. Katua eta sagua ez dira elkarrekin batere ondo moldatzen…Askotan zenbat kostatzen zaigun gure alderdi on eta atsegina ikustea eta onartzea. Iruditzen zaigu besteak hobeak direla; besteek beti zorte ona dutela eta guk, berriz,txarra. Eskerrak gu bezalakoak ez direnak, aurrez aurre jartzen zaigun ispilu baten moduan, erakusten dizkiguten gure alderdi onak, eta laguntzen diguten gure gabeziak elkarren osagarri direla konturatzen.\nSé el primero en valorar “ERREKAK OILOARI” Cancelar la respuesta\nISBN : 9788490277287\nOiartzunen jaio zen 1954an. Lanbidez irakaslea. Oiartzungo bertso eskolaren sortzaile eta irakasle. Gipuzkoako Ikastolen Elkartean hiru urtez lanean aritua, "Bertsolaritza Irakaskuntzan" proiektuan. Hainbat ikaslibururen egilea, beste zenbait idazlerekin elkarlanean. Bertso paper edo bertso jarri askoren egile. Haur literaturako liburuak idazten ditu, batez ere. Horien artean: Pelu (1997, Elkar); Haize orratza (1997, Elkar); Bazen behin, behin bazen (1998, Elkar); Balantx (1999, Elkar); Kilikolore (2000, Elkar); Emozioen kuliska (2002, Elkar); Kaixo, Kattin! (2003, Elkar; Pirtzina zilborrean (2004, Elkar); Nire ahizpa aluita (2007, Elkar); Atearen atzean (2007, Elkar); Olatuak loretan(2008, Elkar), Aurpegiko ubeldurak (2010, Elkar), Letrak elurretan (2011, Elkar); Parke bakartia (2013, Elkar).


Ostiral honetan “Euskaraz bizi nahi dut eguna” ospatuko da amurrion | Ayuntamiento de Amurrio\nHasiera » Ostiral honetan “Euskaraz bizi nahi dut eguna” ospatuko da amurrion\nOstiral honetan “Euskaraz bizi nahi dut eguna” ospatuko da amurrion\nUdalak “Euskaraz bizi nahi dut eguna” ekimena antolatu du beste urte batez, euskara bultzatzeko asmoz. Aurten, berrikuntzetako bat, ospatuko den eguna izango da, larunbatetik ostiralera aldatu baita. Jardunaldi horretarako, arratsaldean hasiko diren hainbat jarduera programatu dira.\nProgramazioa txikienei zuzendutako jarduerekin abiatuko da.16:45ean umeei zuzendutako Disko txantxa ikuskizuna egongo da, eta 17:00etatik aurrera familian jolasteko jolasak antolatuko dira, euskarazko bideo-jokoak eta errugbi erakustaldia. 19:00etatik aurrera aparraren festa egingo da.\nJardunaldiaren musika ukitua Nafarroako Kanta Taldeak jarriko du 19:30etik aurrera, kalejirarekin. Edizio honetako beste berrikuntzetako bat, AEKk antolatu ohi duen bazkari herrikoia afaria bihurtuko dela da. Txartelak Kultur Etxean eta AEKn daude salgai. Festari amaiera emateko, 23:30ean, bi orduz luzatuko den disko-festa hasiko da.


Alfabetatze mundiala: ukabil-istorioak eta letra | Consumer\nAlfabetatze mundiala: ukabil-istorioak eta letra\nUNESCOren ustez, mundu osoko 793 milioi pertsona analfabetoak dira, gehienak neskak eta emakumeak\narabera: Asteartea, 2016ko irailaren 06a\nDatorren irailaren 8an ospatuko da Alfabetatzearen Nazioarteko Eguna, eta orain dela 50 urtetik gogoratzen da. Hezkuntza, Zientzia eta Kulturarako Nazio Batuen Erakundeak (UNESCO) efemeride hau oroitu nahi du “Iragana irakurri, etorkizuna idatzi” lelopean, eta nazioarte mailan egindako ahaleginen eta aurrerapenen bost hamarkadak ohoratu nahi ditu mundu osoko alfabetatze-tasak handitzeko. 2015ean, matrikula-tasa osoa% 91ra iritsi zen garapen-bidean zeuden eskualdeetan, eta eskolara joaten ez ziren haurren kopurua ia erdira jaitsi zen planetan. Lorpenak gorabehera, Garapen Iraunkorraren eta istorio pertsonalen Agendaren bidez (Anastasie kongoarena, adibidez), alfabetatzeko pausoak ematen dira.\nIrudia: Elkartasun Tailerra\nGaur egun, mundu osoko 793 milioi pertsona inguru analfabetoak dira, eta horietatik bi heren emakumeak dira. Neskak izaten jarraitzen dute hezkuntzarako eskubidea, nahiz eta azken 20 urteetan ahalegin guztiak egin dituzten. UNESCOk adierazi duenez, joera horri eutsiz gero, ia 16 milioi neska sei eta hamaika urte arteko neska-mutilak ez dira inoiz lehen hezkuntzara joango, zortzi milioi haurrekin alderatuta.\nGarapen Jasangarriaren 2030eko agendan alfabetatzea\nMunduan, gaur egun, eskolara joaten ez diren 67 milioi adingabetik gora daude. Alfabetatzea Garapen Iraunkorraren 4. Helburuaren barruan dago, eta “hezkuntza inklusiboa, bidezkoa eta kalitatezkoa bermatzea eta bizitza osoan denontzat ikasteko aukerak sustatzea” proposatzen da.\nMatrikularen guztizko tasa %91raino iritsi zen 2015ean\nHelburua da hemendik 2030era gazte guztiek eta, gutxienez, gizon eta emakume helduek irakurtzeko, idazteko eta aritmetikako gaitasunak izatea.\n2000. urteaz geroztik, aurrerapen handia izan da lehen hezkuntza unibertsalari buruzko helmugan. Matrikularen guztizko tasa% 91ekoa izan zen 2015ean garatzen ari diren eskualdeetan, eta eskolara joaten ez diren haurren kopurua ia erdira jaitsi da mundu mailan. Alfabetatze-tasetan ere gorakada nabarmenak izan dira, batez ere inoiz eskolara joan ez ziren nesken artean.\nMendebaldeko Asian eta Afrikako iparraldean eskolara joaten ez diren haurrak ugaritu egin dira\nHala ere, erronka berriek zerikusia dute Mendebaldeko Asian eta Afrikako Iparraldean eskolara joaten ez diren haurren hazkunde kezkagarriarekin, pobrezia, gatazka armatuak eta bestelako larrialdiak direla eta.\nEz da ahaztu behar Saharaz hegoaldeko Afrikak lehen hezkuntzako matrikulazioan aurrerapauso nabarmenenak lortu zituela garapen bidean dauden eskualde guztien artean (1990ean% 52 izatetik 2012an% 78 izatera), nahiz eta oraindik ere aldeak dauden landa-eremuen eta hiri-eremuen artean.\nAnalfabetismoak emakume kongoarrak jotzen ditu\nAnalfabetismoa gainditu nahi duten herrialde batzuen errealitatearen adibide bat Kongoko Errepublika Demokratikoa da. 15 urtetik gorako helduen analfabetismo-tasa %33,2koa da 15 urtetik gorako helduen artean: emakumeen %43k ez dakite irakurtzen eta idazten, 2010eko kalkuluen arabera.\nIrakurtzen eta idazten ikastea pribilegioa da R-n. D. Kongo, hilean 22 euro kostatzen delako (264 euro urtean)akademia pribatu batean, Urteko Per Capita Errenta 783 urtekoa denean, Giza Garapenaren Indizearen arabera.\nEmakumeen alfabetatze eta sustapen profesionala da Solidaritate Tailerraren lehentasunetako bat; izan ere, 15 urtez 25 proiektu babestu ditu eta ehunka emakume eta gazteri lagundu die, hezkuntza eta prestakuntza, sustapen sozioekonomikoa, oinarrizko azpiegitura eta Lehen Hezkuntzako gelak sortuz eta Giza Eskubideak sustatuz.\nIrakurtzen eta idazten ikastea hilean 22 euroko pribilegioa da\n2015ean, GKEak irakurketa-idazketa tailer bati ekin zion, eta beste bi elkartu ziren 2016an. Eta dagoeneko 145 kongoarrek ikasi dute irakurtzen eta idazten, beren familiakoentzat eta komunitateentzat balentria moduko bat.\nElkartasun-tailerreko lankidetza-proiektuen arduraduna den Jesús García Consuegak dio “komunitate alfabetatu bat gizarte justu eta berdintasunezkoan aldatzeko eta aurrera egiteko itxaropena dela”. Pertsonen eta familien nahiz gizarteen kasuan, alfabetatzea autonomia ematen duen tresna da, osasuna, sarrera eta munduarekiko harremana hobetzeko.\nAnastasiek analfabetoa izateari utzi zion urtebete baino gutxiagoan\nNgomba Ngo eta Anastasie bezalako istorioek merezi dute nabarmentzea. 44 urteko kongoko emakume honek 12 seme-alaba ditu eta oraindik ez du umea hazi (hiru urte). Goizero, handienari agur esaten dio (20 urte), oraindik ere ekonomikoki haren mende baitago Lubumbashi hiriko merkatu batean, 1,5 milioi biztanle dituen herrialdeko bigarren herrian. Bere seme-alabei eusteko modua da (horietatik bost lehen hezkuntzan amaitu dira, baina eskola utzi behar izan zuten baliabiderik ez zegoelako) eta senarra gaixo dago.\nOraindik pozez gogoratzen du Solidaritate Tailerraren alfabetatze-proiektua merkatuko beste saltzaile bati esker nola ezagutu zuen, eta izan zitekeen, gainera, bertan sartzen lehena. Anastasiek dio klaseetara hainbat hilabetez joan ondoren, orain swahili-ean irakurtzeko eta idazteko gai naizela, eta frantsesez pentsamenduak adierazteko gai naizela. Nire familia osoak lagundu egiten dit eta oso pozik sentitzen naiz frantsesez hitz egiten entzuten dudanean. Baloratzen nautela sentitzen dut”.


Durangoko Azokako 52. edizioaren balorazioa • ZUZEU\nDurangoko Azokako 52 edizioa –\nAzoka etorkizunari begira jarri da. Hurrengo urteko data zehaztu du Azokak: 53. edizioa abenduaren 5etik 9ra egingo da. Edizio horretan egingo da lehenengo aldiz Sormen Beka berriaren deialdia. Ikasle Eguna mantendu eta indartuko da.\nZortzi guneetako egitarauak pisua hartu du Azokan. Gero eta bisitari gehiagok egitaraua kontuan hartzen du bere plana egiterakoan. Horren erakusle da gune guztietan ekitaldi batzuetan egon den bisitari kopuru handia.\nAmaitu da Durangoko Azokako 52. edizioa! Bost egunez, Sormenaren Lurraldeak bizia hartu du, Durangora gerturatu diren milaka bisitarien eta sortzaileen eskaintza oparoari esker. Gorabeherarik gabeko Azoka izan da: asteazkenetik igandera arte milaka azokazale gerturatu dira Landako Gunera eta gainontzeko guneetara. Zehazki, 110.000 “biztanle” baino gehiago izan ditu Sormenaren Lurraldeak; abenduaren 6a izan zen egunik jendetsuena eta gaurkoa, abenduaren 10a, lasaiena.\nGuneak, beraz, gero eta ezagunagoak dira bisitarien artean. Webguneko datuek ere hala adierazten dute: berbarako, abenduaren 6an www.durangokoazoka.eus webguneak marka guztiak hautsi zituen, 8200 bisitarirekin egun bakarrean. Horrek adierazten du, azokazaleak gero eta gehiago egitaraua kontuan hartzen duela bere bisita planifikatzerakoan. Kulturaren plaza “bizitzekoa” zela aldarrikatu zuen iaz Azokak, eta aurten ere, hori agerian geratu da: azoka merkatua da, baina aldi berean jaia da, parte-hartzekoa, bizitzekoa da.\nGune guztietan, beraz, aurtengo azokaren balorazio positiboa egin dute, erreferente bihurtzen ari baitira, bakoitza bere diziplinan. Kabi@n, mundu digitalaren gunean, “izatetik ekitera” igaro direla nabarmentzen dute. Komunitateak duen garrantzia azpimarratzen dute, jendearen parte hartzea handiagoa izan baita, zenbakietan eta jarreran. Jakina denez, aurten Ahotseneak 10 urte bete ditu, eta “ospatze-giroa” bizi izan dute bost egunetan zehar. Gune bietan iaz baino jende gehiago ibili da. Zuzenekoen karpan musikak inoiz baino aniztasun handiagoa izan du estiloetan, “musika ere aldatzen doalako seinale”. Solasaldien gunean, “izugarrizko harrera” izan dute emakumeek idatzitako liburuen aurkezpenek, bereziki feminismoari lotutakoek.\nAzoka TB beste urte batez kulturaren leihoa izan da, “sormenaren lurraldetik harago eramateko eta ezagutarazteko bidea”. Irudienean, 30 ikus-entzunezko lan baino gehiago izan dituzte, eta aurtengoan sortzaileek “kalitatea, aniztasuna eta euskara jarri dute erdigunean, konplexurik gabe eta harrotasunez, euskara, euskalkiak eta gure lurraldea Azokako ekosistema honetara ekarriz”.\nSaguganbara, txikien plaza, gero eta handiagoa bihurtzen ari da, urterik urte gero eta gehiago baitira gune honetara gerturatzen diren azokazaleak. Areto handia beteta izan da saio guztietan, “atseginez eta goxo hartu dute familiek euskal kultura hurbiletik bizitzea ahalbidetzen dien gunea, handia izaten baita sortzailearen eta hartzailearen artean sortzen den hartu-emana”.\nSzenatokiaren kasuan, antolatutako ekimenetan publikoaren erantzun ona izan dute: Ele!, mikroantzerki maratoia, Ikasle Eguneko sei paseak beteta egon ziren… Plateruenan ere, nabarmentzekoa da asistentzia, batik bat Glaukomaren kontzertuan, sarrera guztiak agortu baitziren.\nEtorkizuna aipatu du Azokak, eta hurrengo urteetan, hobetzen jarraitzeko nahiarekin jarraituko du sormenaren lurraldeak. Horren adibide da “kultura guztion eskura” egitasmoa, azoka bisitari guztientzat irisgarria izan dadin hasitako bidea. Urrats txikia eta xumea izan da, baina egitasmo horretan sakontzeko asmoa dago. Bisita gidatuek diagnostiko bat egiteko balio izan dute; datozen urteetan urrats sendoagoak eman ahal izateko. Helburua, gaitasun ezberdinak dituzten pertsona guztiek euskal kulturaz gozatzeko aukera edukitzea.\nDurangoko Azokako 52 edizioa hasi DA! –


Azalera - Didactalia: material educativo\nAzalera kontzeptua lantzen hasiko gara, sistema metriko hamartarreko neurri-unitateak eta unitate ez-konbentzionalak erabiliz.\naurretiazko ezagutza: Luzera-neurriak, biderketa, oinarrizko poligonoak.\nhelburu didaktikoak: Oinarrizko matematikako elementuak erabiltzen ikastea (neurriak, zenbakiak, unitateak, sinboloak), eguneroko bizitzako egoera errealetan eta simulatuetan, eta arrazoibide-prozesuak erabiltzea, problemak ebazteko edo informazioa lortzeko. Magnitudeak zenbatzeko eta egoera errealei buruzko informazioa emateko erabiltzen diren mezuak erraztea, haurrek behar bezala interpreta ditzaten. Ikasleentzat ezagunak diren azalerak neurtzea, neurri-unitate ez-konbentzionalen eta konbentzionalen bidez, kasu bakoitzean eskura duten tresnarik egokiena erabiliz eta neurketa egiteko mekanismoak ezarriz: unitatea aukeratzea, unitateen arteko erlazioak eta fidagarritasun-maila.\nPalabras clave: azalera teselatua Neurria iritzirako kalkulua metro koadroa zentimetro koadroa\nURL repositorio: /repositorio/24032010/c3/es-an_2010032433_9090102\nMapa Conceptual sobre Azalera


Sortzaileentzako jardunaldiak antolatu ditu Bidasoa Bizirikek elkarlanean : Bidasoko Hitza\nLehen jardunaldia egin berri dute, eta bigarrengoan parte hartzeko aukera oraindik zabalik dago. Lankidetza-proiektuak garatzeko aukera berriak sortzea dute helburu.\nKultur eta sormen topaketa Bilbon.\nBidasoa Bizirikek, Kultura eta Sormen Topaketak jardunaldiak antolatu ditu Bilbo Ekintza, Getxolan, Meatzaldea, Urola Kosta, Oarsoaldea eta Garapen Agentzien Euskal Elkartearekin batera.\nLehenengo jardunaldia Bilbon egin dute eta bertan izan dira Irun eta Hondarribiko zazpi enpresetako ordezkariak; Ena Love & Ilusions, Heria San Sebastian, Julia Lasa, Viv Vintage, Javi Agirre, Aperitiv Studio eta Samarkanda Tatto sortzaileak, alegia. Guztira 40 bat enpresa elkartu ziren Bizkai eta Gipuzkoakoak.\nHelburua “zuzenean eta zeharka sormen-industrietan eta horiekin lotutako sektore ekonomikoetan lan egiten duten artista, profesional eta enpresak elkartzea” da. Era horretan, ezagutza partekatu, networkinga landu eta lankidetza-proiektuak garatzeko aukera berriak identifikatu nahi dituzte bertaratutakoek. Hurrengo hitzordua Zarautzen daukate urriaren 27an, eta oraindik izena eman daiteke parte hartzeko.\nSortzaileetako bat den Nora Ferreirak balorazio ona egin dio batzarrari, eta nabarmendu nahi izan du lankidetzan aritzeko aukera eskaintzen duela, “aukera ona dela EAEko beste toki batzuetan sektoreko beste profesional batzuek zer egiten duten jakiteko eta etorkizunean lankidetzan aritzeko hazia ereiteko”.


Gurea komedia ote? | herria | GAUR8 - mila leiho zabalik\nETAren desakralizazioa gertatzen ari dela dio baten batek. Hala al da? Berriozarkoa eta Altsasukoa ikusita, ez dirudi. Eta onar dezagun, egun komediak ez du meritu handirik; izatekotan, Botswanakoak...\nModako pelikulari esker, euskaldunok uste baino barregarriagoak garela irakurri eta entzun dut azken egunotan. Esaterako, euskal umorea andaluziarrena baino graziosoagoa dela idatzi berri du Espainiako egunkari salduenetakoaren kritiko batek. Hara hor irauli historikoa! Eta arrakastaren gako nagusia zera omen da: hamarkada luzetako gure gatazka honetaz ere barre egiteko gai garela orain, eta honek berebiziko grazia egiten omen du Espainia aldean, baita hemen ere.\nBide beretik, ETAren desakralizazioa gertatzen ari dela ondorioztatu du analistaren batek. Hala izango al da? Ez dakit bada... Duela hiru aste eskas, Berriozarko inauterietako karroza bateko lau gazteren kontra egin du Guardia Zibilak, Auzitegi Nazionaleko Fiskaltzaren aurrean salaketa jarriz, ETAkide gisa jantzita omen zihoazelako. «Terrorismoa goratzea» egotzi nahi diete (hau bai umore berezia, umore beltza).\nIaz Altsasun gertatutakoa ere ekar genezake gogora: Ospa Eguna zela-eta, Borboi erregeaz, militarrez, guardia zibilez, falangistez eta foruzainez bete zen herria, giro jatorrean, baina aste batzuen bueltan, alkatesari Madrilen deklararazi zioten. Bitxikeria zera da: nola ez diren festa zapuztaile hauen aurka altxatzen euskal umore berriaren zaletu horiek guztiak!\nJenero berri honen emaitza ikusita –pagotxa!–, pelikularen hasiera baino ez omen dugu ikusi. Aurreratu dutenez, Jesus Eguigurenek Genevan eta Oslon ETAko hainbat kiderekin izandako negoziazioak komedia gisa errodatzen hasi dira. Itxuraz, horren gidoilariari barregarri egin zitzaizkion Eguigurenen gorabeherak, segurtasun kontuak zirela-eta kreditu txartela ezin erabili eta bokatak eta kebabak jaten aritu behar izan zuelako. Nola ez, Josu Urrutikoetxea eta Xabier Lopez Peña ere irrigarri geratuko omen dira (damurik ez, ikusten denez, umoreak dena ahalbidetzen du-eta!)\nDudarik ez dut, zine-aretoak erraz beteko ditu filmak. Dagoeneko ikusi eta ikasi dugu, han eta hemen, askok eta askok ETAren armak betiko indargabetzen ikustea baino erakargarriago dutela pasarte honen ‘‘Euskadi Movie’’ren parodia. Zer egingo diogu? honela egina (edo desegina) dago gizakia. Onar dezagun, egun komedia egiteak ez du meritu handirik. Edo bai. Meritu ikaragarria izango luke, esaterako, Botswanako elefante-ehizaren inguruko komedia batek, ezta? Gidoia ez litzateke arazo, baina sosak...\nOsasungarria da, oso, barre egitea. Osasungarri-agoa, gainera, beste inorez baino norberaren buruaz barre egitea. Baina are osasungarriagoa da errealitatea ezagutaraztea.\nAukeran, guztiontzat aberasgarriagoa litzateke Oslon eta Genevan gertatu zena pantailaratzea, baten bat gertaera hori bihurrituz eta desitxuratuz aberastea baino. Baina bi eskuetako hatzak aski dira euskal gatazkaren berri ematen duten film aberasgarriak aurkitzeko. Ahalegin hori zein garesti ateratzen den jakin badakite ‘‘Barrura begiratzeko leihoak’’ edota ‘‘Asier ETA biok’’en egileek, bere garaian ‘‘La pelota vasca’’renak bezala. Ikusteko dago Lasa eta Zabalaren tragediaren filmak zer harrera izango duen.\nIrlandarrei inbidia diet. Zinemak bere gatazka ezagutarazten lagundu du eta, ondorioz, konpontzen: gerra zikina (“Ezkutuko agenda’’), presoen borroka (‘‘Semearen izenean’’, ‘‘Gosea’’), polizia eta epaileen gehiegikeriak (‘‘Aitaren izenean’’, ‘‘Igande odoltsua’’), IRAren sorrera (‘‘Michael Collins’’, ‘‘Garagarra astintzen duen haizea’’), borroka armatuaren kontraesanak (‘‘The boxer’’, ‘‘Omagh’’) eta abar. Hemen ez da antzeko istoriorik falta. Aste honetan bertan, oraindik ere hunkitu egin gaitu Pasaiako sarraskiaren 30. urteurrenak. Pelikula ikaragarria gordetzen duela inork ez luke ukatuko, baina martxa honetan baten batek komedia ez bilakatzearekin konformatu beharko? •


Errodatzen Artxiboak | Euskal pantailaren guneaEuskal pantailaren gunea\nBizkaiko Foru Aldundiak azaldu berri duenez, azken lau urteetako joera gorakorrari eutsi zion iaz ere Bizkaian egindako errodaje kopuruak. Hala erakutsi dute zabaldutako datuek: orotara, 128 grabaketa egin dira 2018an. 00\nAtzo, igandean, Durangoko Azokaren azken txanpan, aurkeztu zuen Lara Izagirre zuzendariak bere azken proiektua: Ane eta Peio, maitasun istorio bat piper artean. Irudienea guneak ahalbidetutako erakusleihoaz baliatu da Gariza Films ekoiztetxea 2019an zehar garatuko duen proiektuaren lehen datuak ezagutarazteko. +20\n2018/10/09\tInes Arrue\nAbuztuan hasi ziren lehen hartualdiak grabatzen, eta sei astez Bergaran, Irunen, Hondarribian, Eibarren, Pasaian eta Zinealdea estudioetan lanean ibili ostean, atzo amaitu zituzten Agur Etxebeste! filmaren errodaje lanak. Asier Altuna eta Telmo Esnal zinegileen gidaritzapean, 2019an estreinatuko da filma. 00\nIkusmira Berriak programaren bost egoiliarrek agerraldia egin dute gaur Tabakaleran, tartean Arantza Santesteban iruindarra egon da. Abuztuaren 20an ekin zioten ekitaldiaren laugarren edizioari, eta sei astez arituko dira Sortzaileen Gunean beraien proiektuak garatzen. +1-1\n2018/08/23\tInes Arrue\nBueltan dira Etxebestetarrak. Orain dela 13 urteko talde artistiko zein tekniko berberekin ekingo diote Asier Altuna eta Telmo Esnal zuzendariek Aupa Etxebeste! filmaren jarraipena errodatzeari. Bergaran izango da, aurrekoan ere han grabatu baitzuten, eta familia-etxea izango du ardatz. +30\nEuskara ari du elkarteak Baietz Hernanik! urtebeteko erronkarako espresuki sortutako Ari Du abestiaren bideoklipa grabatzeari ekingo dio gaur. Elkarteak herritar guztiei luzatu die 19:00etan Hernaniko Tilosetan elkartzeko gonbita, bertan, erronkalariekin batera grabaketa egiteko. +10\n2018/08/09\tAnder Makazaga\nDolores Redondo idazlearen liburuetan oinarritutako Baztango trilogiaren azken bi atalak filmatzen hasiko da Fernando Gonzalez Molina zinegilea. El guardián invisible (2017) filmari, Legado en los huesos eta Ofrenda a la tormenta ekoizpenek emango diote jarraipena. 00\n2018/08/08\tAnder Makazaga\nArantza Ibarra zinegile ondarrutarrak Los 4 gigantes dokumental laburra zuzendu du Vianako (Nafarroa) erraldoien eta buruhandien konpartsaren mandatuz. 23 minutu irauten dituen lanean, Kaiet Bengoetxea marrazkilari eta herrikideak ere parte hartu du, izan ere, egileak berak azaldu du erraldoien istorioa…\n2018/08/06\tAnder Makazaga\nZiren (2017) film laburrak lortutako arrakastaren ostean (besteak beste, Euskarazko film laburrik onenaren saria Caostika jaialdian eta Euskal film labur onenarena Bilboko FANT Zinemaldi Fantastikoan) Aitzol Saratxaga zine zuzendari gazteak bere bigarren ekoizpena prest du jada: Basoan (2018). Lanaren estreinaldia…\nMikel Rueda bilbotarrak El doble más 15 luzearen filmaketa bukatu berri du sei asteko lanaren ostean. Hiriburu bizkaitarrean eta inguruetan aritu da beste behin Maribel Verdú eta Germán Alcarazu aktoreekin batera, eta datorren urtean estreinatuko dute. Baleuko S.L., Sonora Estudios…


Urizaharra: Hegoaldeko atariaren herria - Mendialdea - Alea.eus\nUrizaharra: Hegoaldeko atariaren herria\nMirian Biteri 2018-10-26 19:30\nBi aztarnategi ditu: Yurdinaskoa, bata; eta anbar aztarnategia, bestetik. Munduko garrantzitsuenetako bat da azken hau.\nUrizarra izeneko herri hustuaren jatorrizko kokalekua hartzen du Toloño mendizerraren ertzean dagoen Urizaharra. Mendeetan, gatazka asko jasandako herria da, guztiek nahi zutelako konkistatu, bai Nafarroako erregeek eta baita Gaztelako erregeek ere; eta hori dela eta, bi erreinu horien esku egon zen denbora luzez.\nHistorialari batzuen arabera, baina, lehenago hasi zen bertako historia; zehazki, VIII. mendean. 1200. urtean, Gaztelako Alfonso erregeak Foruak eman zizkion, eta XIII. mendean ere herria babesteko harresiak altxatu zituzten; Peñacerrada-Urizaharra izena jarri zioten orduan.\n1377ko azaroaren 15ean, Gaztelako Enrique IIak bere gozogile nagusi eta Salinasko lehen konde Diego Gomez Sarmientosi eman zion, eta, ondoren Hijar Dukeen heredatzaileen esku geratu zen. Lehen gerra karlistan, bataila ugari egon ziren eta Erdi Aroko hiribildua nahiko hondatuta gertatu bazen ere, oraindik ere aberatsa da bertako ondarea; 1996an erregistratu zen Kultura Ondare moduan, Monumentu Multzoaren kategorian.\nHarresia eta Hegoaldeko atea\nEgun, bi dira hirigune historikoa inguratzen dituzten elementu aipagarrienak: harresia bera eta hegoaldeko ataria, alboetan bi dorre handi dituena; antzinako harresitik ondoen kontserbatzen den harresi zaharra da.\nHorrez gain, nabarmentzekoak dira plazan dauden XVI. mendeko udaletxe zaharra, apaizetxea eta Hijarreko dukearen etxea; XVII. mende amaierakoa. Etorkizunean Anbarraren Interpretazio Zentroa eraikitzeko asmoa dago eraikin horretan. Aipamen berezia behar du, aldi berean, Jasokundeko Andre Mariaren elizak: estilo erromaniko tenplu honek XVI. mendean eraikitako dorre barrokoa du, eta baita erromanikotik gotikorako tratsizio estiloko ataria ere.\nErrota ere badu Urizaharrak, 1778. urtean eraikitakoa, eta orain dela gutxi barrutik eradaltu dutena landetxe bihurtzeko. Beheko solairuan du errota eraikinak eta baita artisau okindegia ere. Etxe aurretik bertatik pasatzen den ur iturburu batek mugitzen du errota.\nGizartea Mendialdea Urizaharra


Urriza finaletik gertuago, Juaneneari irabazita | EHK\nUrriza finaletik gertuago, Juaneneari irabazita\nJavier Urrizak itzelezko aurrepausoa eman du Kutxabank Torneoaren finalera sartzeko helburuari begira, Aritz Juaneneari 30-20 irabazi ondoren finalerdietako ligaxkaren hirugarren partiduan.\nGaraipen honekin, Urrizak dagoeneko 8 puntu pilatu ditu eta bere hirugarren eta azken partiduan nahikoa zaio 24 tantu eginda puntu bat batzearekin (agian hori ere ez du beharrezkoa izango) finalera zuzenean sailkatzeko.\nJuaneneak aldiz, lau punturekin, finalerdietan egoteko aukera guztiak ditu oraindik. Atzo ez zuen bakarra lortu baina Endikaren kontra azkenengo partiduan erabakiko da sailkapena.\nSasoian dauden bi pilotarien arteko partiduan, azkenean aurrelari iruindarrak eskuratu du garaipena, amaieraldean lorturiko tanto erreskadari esker. Momentu horretan markagailua orekatua zegoen (20-19) baina 10-1eko partzial horrek erabaki du norgehiagoka.\nBerdinketa ugari egon dira partida hasieran, azkenekoa 11nakoa izan delarik, orduan Urrizak sei tanto egin ditu jarraian eta zulotxoa ireki du markagailuan (17-11). Juanenea ordea, ez da etsipenean erori eta maila ona emanda abantaila dexente murriztea lortu zuen (20-11). Azkenean ordea, ia tantu guztiak Urrizaren alde erori ziren eta 10-1eko partziala eginda eskuratu du garaipena iruindarrak.\nAkats gutxi egin zituzten bi erremontistek, sei bien artean, eta bikain aritu ziren peloteoan, nahiz eta agian jokaldi gehiago falta izan ziren, batez ere Juanenearen aldetik. Urrizari irabazteko arriskuak hartu behar dira eta bi pareteko bi jokaldi eder egin arren motz geratu zen arlo horretan saldistarra. Asko zegoen jokoan eta hori arriskuak hartzerako orduan nabaritu dela esan genezake.\nUrrizak betiko lez ez du ezertxo ere oparitu. 22 tanto egin zituen piloteoan, 6 sakez eta 3 hutsegite soilik. Juaneneak berriz, 13 tanto egin zituen piloteoan, 4 sakez eta 3 hutsegite ere.\nAbuztuak 29ko partiden emaitzak:\nUrrutia II.a-Labaka 31 / Etxarri-Arruarte 40\nUrriza 30 / Juanenea 20\nMirubia-Barrenetxea IV.a 27 / Ansa II.a-Larrañaga 40\nFinalaurdenetako fasea, Juanenea, Ansa II.ak eta Goikoetxea V.ak jokatuko dute. Hiruen arteko ligaxka izango da eta abuztuaren 13an, ostegunean, hasiko da. Beste bi jardunaldiak abuztuaren 15ean eta 20an jokatuko dira. Puntuazio onena ateratzen duen erremontistak hurrengo fasera pasako da eta gainontzekoak kanporatuak izango dira.\nHurrengo fase hori finalaurretako fasea izango da eta lau pelotarik jokatuko dute: finalaurdenetako irabazleak, Endikak, Urrizak eta Barrenetxeak. Lehen postuan geratzen den pelotaria, zuzenean finala jokatzeko sailkatuko da. Bigarren eta hirugarren postuetan geratzen direnak, finalerdietarako sailkatuko dira, eta laugarren geratzen dena txapelketatik at geratuko da. Abuztuaren 22, 27, 29 eta irailaren 3, 5 eta 12an jokatuko dira fase honetako sei partiduak.\nFinalerako bidean aurreneko sailkatua zuzenean sartuko da irailaren 26an jokatuko den finalean. Finalerdia, ligaxkako bigarren eta hirugarren sailkatuen artean irailaren 19an jokatuko da.\nPartida guztiak osteguna eta larunbatean jokatuko dira eta puntuaketa ere azken urteetan bezala eramango da ligaxketan. Irabazleak lau puntu eskuratuko ditu, 27 eta 29 tanto bitartean geratzen denak bi puntu batuko ditu. 24-26 tanto artean puntu bakarra lortuko da, 17-23 puntu artean eginez gero ez da punturik batuko eta 17tik behera puntu bat kenduko da sailkapenean.


Laboaren bitartekaria | Kultura | Berria\nCAROLINE DE OTERO / BESTEAK\nJuan Gorostidi -\nHil zenetik hamar urte pasatuta, Mikel Laboaren (Donostia, 1934-2008) obra akuilu eta inspirazio iturri da oraindik ere. Azken lan azpimarragarria Mizel Theret dantzari eta koreografoaren eskutik etorri da. Laboaren bost lekeitioak jaso ditu, eta haiek ulertzera bultzatzen du.\nJoan den martxoan estreinatu zuen Lekeitioak lana, Bilbon, Miarritzen (Lapurdi) eta Aulestin (Bizkaia), eta gaur eskainiko du berriz, Eako (Bizkaia) poesia egunetan, 22:30etan, Eskolondon.\nOndorengo hau badok.info-ko blogean argitaratutako testu baten hainbat pasarterekin osaturiko idazkia da.\n... Oso bizirik den norbaitena egin zait Laboaren ahotsa, beste behin, Mizel Thereten emankizunean. Dantzariaren jarreraren poderioz, baina, ahots hura hildakoen artetik zuzentzen ari zaidala jabetu naiz. Laboak arrasto indartsua utzi zigun bizirik zen bitartean; eta modu horretan betikotu da. Baina ezin berraragituz dabil hildakoen ibaian, bertako fantasma eta izpiritu gaiztoekin deman, baita haserre eta etsituta ere, jabeturik oraino bizirik gaudenok zeinen ulermen makal eta erabilera fribolo egiten dugun bere ahotsaz eta auheneez. Etsituen dabilenean, suntsitu nahiko lituzke haren arrasto guztiak, eta, aingura horretatik libro, arima arinez etorri ama berri goxo baten sabelera. Baina ezinezkoa du, eta, une batzuetarako bada ere, bere burua eskainiko dutenen bila dabil gure artean, bakerik ematen ez dioten bere ahotik atera ziren hots eta arrangura madarikatu haiei bide bat aurkitu diezaiogun.\nUne batzuetarako bederen, Mizelengan aurkitu du Mikelek bere gorputza utziko dion adiskidea, bitartekaria; baina ez edozein baldintzatan. Contrappasso legearen jakitun, Mikelen ezaugarrien kontrakoak behar ditu haren zama eroaleak: ahotsa zuen hark, isilik behar du honek; gitarraren gibelean ezkutatzen zen figura herabe eta ikaratuaren ordez, gorputz soilez bete beharko du honek egin beharrekoa. Mikelek utzitako zenbait arrasto aukeratu beharko du beste behin, eta hildakoaren izpirituaren oraingo behar larriei bidea egiten saiatu. Magia magiaren gainean ipintzen duen erronka beldurgarrian.\nIluntasun tenkatu batek girotzen du hildakoen eta bizirik daudenen arteko tratua. Eta isiltasun batek. Badaki bitartekariak ezin izango duela onik itzuli bestalde horretan sartu orduko hango mandatarien lana behar bezala beterik ezean. Kontzentrazio handiz jarri da gure gizona espazio horri so erpin batetik: soka gorri batez zoruan marraztua den lauki beltza da beste dimentsioa irudikatzen duen espazio magikoa. Isilik eta geldi. Dimentsio horretan barneratzeko une egokiaren zain.\n... Eman du pausoa dantzariak, baina ezin digu aurpegia erakutsi. Begiraleei bizkarra emanez jarraituko du denbora luzez, espazio hura berea egin bitartean bederen; hildakoaren ahotsarekin bat egin arte luzean. Pauso batzuk eman eta zorua haztatzen du, saihetsetik etzaten da. Zutitzen denean, bi eskuak lurrean eta oin puntetan, korrika ziztuan aterako den atletaren moduan ipiniko da baina, aurrera jo beharrean, buruz lurrera eramango lukeen mugimendua geldituz. Erorikoa gerta ez dadin, oinak lurrean jarri, makurtu eta etzan egiten da beste behin saihetsean, lerro zuzen luzea marraztuz.\nLaboak utzi zizkigun grabazio guztien artean ez dago Orreaga bezain intziri irrintzi asaldagarriagorik. Bortu hertsi batean suertaturiko pasarte odoltsuenera jo zuen horretarako, Erdi Aroko antzinatean euskaldunak ere nor bazirela adierazteko odolez izenpetu zuten batailara. Koblakariek derrotatuak besteak izan zirela azpimarratu zuten, behingoz, beste horiek gerora handi eta boteretsu bilakatu badira ere. Joan den mendeko hirurogeita hamarreko hamarkadaren amaieran plazaraturiko pieza hura bakana izan zen Laboaren kantutegian, eta muga bat seinalatu zuen. Eta seinalaturiko muga arriskutsu hura nola zeharka zitekeen erakutsi zigun.\nGerora, Herioren hegal hotzaren ukitua sentitu berritan, damutu egin zen agian gehiegikeria hartaz, eta ezabatu egin nahi izan zuen ausarkeria hura. 1960 eta 1970etako mozkorraldi asaldatuaren ostean eta Herioren ukituaren segidan, harekin bakea egiten saiatu zen kantaria. Ezabatu egin nahi izan zuen, baita memoriatik ere, Orreaga salbai lotsagabe hura, eta izen bereko beste bat grabatu zuen hurrengo hamarkadan. Bigarren horri lotu zaio dantzaria keinu haren leialtasunez, gauzatzen ari den exorzismoaren abiapuntu gisa.\nEzpata odoleztatuak lurperatuak izan dira, eta inoizko arrano-hegal handiusteak hegaldatzea ezinezkoa duten hegal hautsiak bilakatu dira. Nekatua da ahots hori, gehiegi luzatu eta itoan airea antsian hartzera behartua da etengabe. Antsia eta hegalen ezina. Oinak iltzatuak dira zoruan, eta ahots murmurioarekin batera, beso-hegalak figura berrosatzen saiatzen dira. Ez luzerako, antsika hartuko baitu airea behin eta berriz bestaldeko izpirituak, eta figura berriz hautsiko da behin bitan hirutan. Handik aurrera, etsia onartuz bezala, bi besoek irudi biluzia osatzen dute, erdi hegal, erdi helduleku —beso-hegalak dira, aurpegiarekin batera, beltzez estali gabe dauden gorputzaren atal bakarrak—. Beso-hegal ezinduak gorputz zut eta geldoarekin hasiko dira deman; esku zabalduak ukabiletan bilduko. Askatuko badira, aurretik zerbait borrokatu behar dute, baina hutsean dabiltza. Borrokak ezin, eta berriro bilatzen ditu hegal hautsiak dantzariak, bigarrena izanda enegarren ahalegina dirudien batean, askeago, bada, oraingoan. Ahotsa nagiak utzita baitabil dagoeneko, gardenago ematen digu auhena, murmurio etsian jausi bitartean, arnas itolarrian. Oihua irrintzi zoroa bihurtzen denerako atxikita geratzen zaizkio hegal hautsiak dantzariari gibelera, eta askatzeko ahala eginagatik ere, ezin du. Ez du berehalakoan lortuko; gorputz osoa astinduko dio beste behin dardarak, ahotsaren murmurioz, askatuko badira.\nItsasoa eta Lehorra izan zen Herioren hegal hotzak Laboa ukitu ondorengo lehen lekeitioa, egurraren hotsez abiatzen zena. Lehorra bezain leuna da hots hori, ataka horretan lasaitasuna eskaintzeko gai dena. Asko luzatu egin baita orain arteko eginahala. Aukera ematen dio dantzariari soa une batez guregana zuzentzeko. Berak ezin badu ere, egurraren hotsa hegaldatzen da, eta horrek ematen dio bitartekariari atsedena hartzeko aukera: figura luze etzana, beso baten gainean burua, bestea saihetsean. Hain gurea bilakatu dugun egur-hotsak ez dio melodiari leihoa zabaltzen, ezta gainontzeko tinbal gehienei larruek eskaintzen dioten epeltasun hurbila ere, baina aski dugu jo lehor horrekin. Kantariaren ahotsa jo soil horretan sostengatzen da, eta gitarraren ukitu aratzean. Aski du horrekin dantzariak loa debekatzen dion ohantze ilunetik altxatzeko. Badaki ezingo duela denbora neurtu lauki ilunean dagoen bitartean. Denboratik at barneratu baita bera ere, hildakoekin harremanetan jartzeko nolabait, haien kondena bera betetzea baitu baldintza.\nBilatu zuen irtenbide bat Laboak 1980ko hamarkada luzean, eta egurraren arrimuan egindako ahaleginari urrutirako bidaia batek jarraitu zion. Ipar Ameriketara jo zuen oihartzunen aztarnen bila, indio harro eta derrotatu haiengana bidaiatu zuen, txerokiengana, bizitzaren taupada haztatzeko.\nEz daki zer eta nolakoa izango den hurrengo mezua; antzinatera edo aitzinera bultzatuko duen, honezkero eramangarri egingo zaion... Bestaldeko hots eta ahots-uholde bakoitzak uzten baitu horrela, interludio bakoitza hutsetik abiatzeko enegarren ahalegina bilakatzen zaiolarik. Zatikatua, dudakor suertatzen da oraingoan, baina lehen aldiz eta segundo batez bada ere, besoak askatu egin zaizkio. Airean marraztutako keinuak berak eramaten du errepikatzera; indarra berriro bildu eta beste nonbait hainbat aldiz hegaldatzera...


Urriaren 20an jakinarazi zuen Jean-Jacques Lasserre Pirineo Atlantikoetako departamenduko presidenteak AHT egitasmoak bizirik segitzen duela. Azaroaren 6an elkarretaratzea eginen dute, Euskal Hirigune Elkargoko auzapezei egitasmoa aurkezteko antolatu bileraren kari.\nAHT egitasmoa ehortzirik zela uste zen, herritar mugimenduari esker aldekoek makroproiektua abandonatu zutela uste zen. Alta, isilean, diskretuki aitzina egin du eta berriz ere aktualitatean da Ipar Euskal Herria zeharkatuko lukeen AHT makroproiektua.\nMakroproiektuaren berri emateko prentsaurrekoa burutu zuen urriaren 20an Jean-Jacques Lasserre Pirineo Atlantikoetako departamenduko presidenteak. Nola ez, proiektuaren alde agertu zen, nahiz eta finantziazioari dagokionez desadostasunean izan (%40 Frantziako Estatuak ordainduko luke, %20 Europar Batasunak eta gainerako %40 lekuko erakundeek, hau da, Akitania Berria eskualdeak, departamenduek eta herri elkargoek). Parean, berehala berraktibatu du mobilizazioa CADE ingurumenaren aldeko elkarteak.\nDuela aste batzuk jaso zuen departamenduak Baionara eta Pauera ailegatuko litzatekeen AHTaren diruztatze eskaera, 305 milioi eurokoa –130 milioi euro inguru lirateke Euskal Hirigune Elkargoak ordaindu beharrekoa–. Aurreikuspenei segi, 2037rako espero dira Akize-Baiona eta Baiona-Paue bideak, datorren urtean hasiz proiektuaren prestaketa eta 2024an obrak. Alta, ofizialki 2018an jakinarazi zuen Frantziako Estatuko idazkari Emmanuelle Wargonek "indarrean dauden bideak hobetzea eta AHTren berria abian jartzearen asmoa baztertzea" erabaki zuela gobernuak.\nHori horrela, AHT egitasmoaren kontrako mobilizazioak berriz abiatu ditu CADEk: bilera publikoak, hautetsien interpelazioak eta elkarretaratzeak. Lehena, azaroaren 6an eginen du Baionako Arte Eremuan, hautetsiak interpelatzeko asmoz bideratu elkarretaratzearekin. Egun horretan bilduko auzapezak, egitasmoaren berri jasotzeko. Gaurdanik aurka posizionatzeko eskaera luzatua die CADEk: "Euskal hautetsiak finantzazioaren eta proiektuaren kontra kokatzea litzateke Roussetentzat oztoporik handiena".\nAlain Rousset Akitania Berria eskualdeko presidentea da, AHTaren defendatzaile sutsua eta azaroaren 6an bertaratuko da, departamenduko prefekturaren ordezkaritzarekin batera.\nBetiko zenbakien "manipulazioa"\nTxosten ofizialak ikerturik, aldekoen hainbat argudio gezurtatzen dabil CADE. SNCF trenbide sarearen datuen arabera, 2018an 99 tren zebiltzan egunero 264 ibil zitezkeenean. Hori horrela, argi dute: "Bideak bete-beteaz izateaz urrun gara, zifrak manipulatzen dituzte".\nAHTrekin bidaiariek denbora irabaziko luketela dion argudioa ere zalantzan jartzen du kolektiboak. Egungo trenbide linearen hobekuntzaren eta AHT bide berri baten artean bakarrik bost minutu irabaziko lirateke Bordeletik Baionara: "Denbora irabazteaz diotena gezurra da".\nNola ez, ingurumenari dagokionez AHTa liratekeen hondamendia ere deitoratzen du CADEk: lurren desagerpena, kutsadura...\nAzaroaren 12an Mugerren bilkura publikoa antolatu du kolektiboak eta hortik aitzina beste herrietan ere bideratuko ditu informazio bilerak.\nKanal hauetan artxibatua: Abiadura Handiko Trena | Ingurumena | Ipar Euskal Herria\nTrenaren eskumena duen Espainiako Gobernuaren erabakia da eta Bernardo Ciriza Nafarroako Gobernuko Lurralde Kohesiorako kontseilariak eman du berria Foru Legebiltzarrean. Pozik agertu da, horrela 70 kilometro horiek egiteko egungo 48 minutuak beharrean 20 minutu emango direlako,... [+]\nAHTk behin-behineko geltokiak izango ditu Bilbon eta Gasteizen\nEspainiako Gobernuaren eta Eusko Jaurlaritzaren artean egindako bileran aztertu dute AHTk Bizkaiko eta Arabako hiriburuetara izango duen sarbidea. Obra horiek egin bitartean abiadura handiko trenaren EAEko trazatua martxan jarri ahal izateko behin-behineko geltokiak egingo... [+]


borreroak baditu milaka aurpegi: Borroka Antikapitalista\n"Teleberriek gertakizun isolatuak, loturarik gabekoak, botatzen dizkigute eta horiek ulertzeko gakoak ez dizkigute eskolan edota unibertsitatean erakusten, horietan bestelako egiak ikasten ditugu: bi eta bi lau direla, Espainiako Trantsitzioa primerakoa eta eredugarria izan zela, Espainiako Erregea morroi jator-jatorra dela, Gerra Zibila errepublikar gorrien eta kolpista urdinen arteko guda izan zela… eta demokrazia eder hau oparitu izana eskertu behar diegula..."\nKapitalismoa bere harrapakaria da, irabaziak bakarrik ulertzen ditu, definizioz inmorala da, ez du gizakirik ikusten, kontsumitzaile-ekoizleak baizik, ez dago naturarik, ekosistemarik, baliabide naturalak baizik, lehengaiak. Garapen osoa, aurrerapen teknologikoak, asmakizunak, zientzia… honakoa handitzeko erabiltzen ditu: alde batetik, bere integrazio gaitasuna, menderatzailea, gizaki zein herrien buru eta gorputzen kontrol, behaketara eta, bestetik, bere kontrol ahalmena, natura eta ekosistemen errentagarritasun eta suntsiketarako. Publizitate iragarkiei erreparatuta, Repsol edo Gas Natural bezalako enpresa handi eta amalurrari egindako eraso larrien egileak erakunde kontserbatzaile moduan aurkezten dizkigute; euren gizarte ekintzen bitartez (euren irudia garbitzen duten eta zergak aritzen dituzten inbertsio onuragarriak ezkutatzen dituen eufemismoa) banketxe eta aurrezki-kutxek eskuzabal, ka npoeder, oparizale eta elkarlanaren aldeko GKEn antza dute; MacDolars-ek nekazari txikiekin hornitzen dela eta produktu naturalak eskaintzen dituela sinestarazten digu; Armada horren humanitarioa da, Gurutze Gorritik ezberdintzen ezinik gabiltzan honetan berarekin bat egiteko gonbidatzen gaituela; Coca-Colak ur bedeinkatua ematen du; eta Iraultza Santander Bankuaren hipoteka berria da… «jendearekin egoten jarraituko dute, jende guztiarekin, jende onarekin».\nEuren gustura interpretatzeko edo ezin interpretatzeko asmoz, gertatutako gauza guztien informazioaren gaineko euren hegemonia erabatekoa da. Teleberriek gertakizun isolatuak, loturarik gabekoak, botatzen dizkigute eta horiek ulertzeko gakoak ez dizkigute eskolan edota unibertsitatean erakusten, horietan bestelako egiak ikasten ditugu: bi eta bi lau direla, Espainiako Trantsitzioa primerakoa eta eredugarria izan zela, Espainiako Erregea morroi jator-jatorra dela, Gerra Zibila errepublikar gorrien eta kolpista urdinen arteko guda izan zela… eta demokrazia eder hau oparitu izana eskertu behar diegula, ezeren truke, esfortzu barik, mundurik onenean eta librenean bizitzea merezi ere ez dugula. Aspaldian, herritarrok gure egoera sozialaren jabe ginen. Esklaboek argi zuten zer ziren, nor zen euren jabea. Langileek bazekiten noraino eta nork esplotatuta bizi ziren, euren etsaia nor zen argi zuten eta h orri aurre egiten ez zuten zalantza izpirik. Gaur, langilerik (ulerkera klasikoan) geratu ez den gure errealitate honetan, ekoizle klaseak bere bukaera baino ekoizten ez duen honetan (teleoperatzaileak, seguratak, supermerkatu zein merkataritza guneetako kutxazainak eta artikulu-jartzaileak, funtzionarioak, administratiboak…), klase kontzientzia galdu da, etsaia ezagutu eta bere aurka jotzeko aukera ere bai.\nTelebistak, bideokontsolak, futbolak, kulebroiek, mugikorrak, drogek, estetikak… demokraziak, azken batean, hipnotizatuta eta abduziduta, aske garela sinisten dugu. Vodafone eta Movistarren artean aukeratzeko, kokaina eta estasiaren artean, tirrinean edo bekainean piercing-a, hogeita hamar edo berrogei urteko hipoteka, kapitalismoaren sustatzaile bateri edo besteari botoa ematea, ETB edo Telecinco ikustea, Gara edo El Correo irakurtzea…; modernitatea eta garapenaren atzean, gure bizitzak programatzen dira eta, aldi berean, gure erabakitzeko ahalmena txikitzen doa. Jaio, hazi, botoa eman, kontsumitu… eta hil: minbiziak, adinak edo higuinak jota. Hori bai, isil-isilik eta morrontzan. Hala ere, boterea maneiatzen dutenek, euren lagunek eta euren mertzenarioek, sarraski soberakinak itxaroten dituztenek, zelanbait badakite zein den euren egitekoa eta status quo-tik lortzen duten irabazia. Esplotatzaileek eta aberatsek ez dute euren klase kontzientzia higitzen, badakite nor izan zen euren etsaia eta horrela hartzen badute, irabazi zutelako da, garaipen eta kapitulazio goxoa dastatzen dabiltza.\nEsklabotza kontziente eta halabeharrezkotik morrontza inkontziente eta boluntariora salto egin dugu. Lehenengoa tragikoa zen eta bigarrena, patetikoa. Klase kontzientzia barik ezinezkoa da klaseekin amaitzea, lelo kontzientzia barik ezin leloarena egiteari utzi.\nBihurrikeriak eta askatasun zein justizia egarriak ez du adinik; sortu, ibili, hazi eta bizitza osoan heltzen da. Gazte bihurri, erradikal moduan sailkatu gintuzten eta sinistu genuen… Gazte giro, nahita iraultzaile eta disidenteak, sortu eta bizi izan ditugu eta horko kide gehien-gehienentzat kanpokoak edukia baino garrantzitsuagoa da, edukirik ez dagoelako. Azalekoa, estetikoa, itxura, ezer berezirik, ezer iraultzailerik ez den zerbaitekiko kidetza sentimendua ez da ezer; ezberdinak garela sinistea, kritikoak, sistematik kanpokoak, gainerakoen moduan parte hartzen dugun bitartean, hitzak besterik ez dira.\nModa alternatiboa, erradikala edo beste izen batekin, punk estetika zein rock erradikala beste edozein merkantzia legez asimilatu eta errekuperatu du sistemak, ustez ezinegonak dituzten gazteen kontsumorako, ghetto bihurri faltsu honetan, ezberdin eta ase sentitzen diren gazteek horrela euren gizarte konpromiso ahula betetzen dutelakoan. Burutapen hauetan bagabiltza, lehenago tranpa horretan jausi ginelako da eta garrantzirik ez daukanarekin denbora galdu genuelako eta, idaztea soberan badago ere, norberak nahi duen moduan jantzi eta orraz daiteke, gustuko duen musika entzun dezake eta asetzen duten drogak har ditzake; azken batean, erabaki pertsonala baino ez da, ideietan, etikan, konpromiso eta gizarte gatazkan eraginik ez daukan gustua. Benetako aurkariari, iraultzaileari, arreta deitzen diona eta erakartzen duena irakurtzea da, informatzea, ulertzea… ekintza interesatzen zaio, estrategia, maila horretan zer partekatua konpartitzeko kideak bilatzen ditu. Gainerako gazteak, nire antzera janzten direnak, nik erretzen dudana erretzen dutenak, nik entzuten dudan musika gustuko dutenak… esanez borrokalariak izango dira, botelloietako iraultzaileak, janzkerako erradikalak eta denbora gutxiz izango dira, urteen joanak edo euren gustu estetiko eta musikalak eta, beraz, azalekoak, inoiz ere ez eurenak izan ez ziren ideiak utzi arte.\nGazte ghettoa mantenduz, bertan usteltzen edota hazi ezin duen potentzial iraultzailearen garapena saihesten du, den-dena gaztekeria moduan gogoratuz eta horrela euren alderik samurrena azaltzen duen sistemak mota guztietako askatasunak baimentzen dituela sinistera emanez. Marra hori zeharkatzera ausartzen direnak, bere burua elikatzen eta maite duen ghettoa eta gizarteari “begi-kolpez guztiz ezberdinak eta autentikoak” garela bideratzen duen antzerkitik ateratzen direnak, hau da, etsaiarekin zuzeneko buruz burukoa nahiago dutenak ez dira gehiago punky jatorrak, rasta barregarriak, janzkera bereziko neskatilak edo okupa mainatiak izango eta benetako etsai moduan tratatuko dituzte, terrorista odolgaizto eta antidemokratikoak esango diete.\nHorren gazte ez garenok eta bidegabekerien aurkako bihurrikeria, boterearen kontrakoa, gazte konturik ez dela badakigu, ez gara lotsatzen, agindutakoa ez betetzeagatik harro gaude, artaldetik kanpo gaudelako. Inoiz ere ez da berandu eta horrela pentsatzen dugunok elkar ezagutu behar dugu, konpromisoaren, interesen eta irizpideen arabera elkarrekin borrokatu, gure adina, modak, ogibideak etab. albo batera utziz, botereak darabilen banatu eta irabazteko estrategiari aurre eginez.\nGure nortasuna, harrotasuna, duintasuna berreskuratu behar ditugu eta gure bizitzak benetan mugatzen dituzten aurka jotzeko gure modukoak direnekin konpromisoa hartu… zeren eta horiei aurre egiteko gu bakarrik gaude.


Turismo Plana 2018-2021 aurkeztu du Zumaiako Udalak. Noticias de Gipuzkoa\nTurismo Plana 2018-2021 aurkeztu du Zumaiako Udalak\nTuristas San Telmo ermitaren inguruan.\nBisitarien eta bertakoen elkarbizitza bermatzea da sortu berri den dokumentuaren helburu nagusia\nAne Roteta Esti Veintemillas - Martes, 22 de Mayo de 2018 - Actualizado a las 06:03h.\nZumaia - Zumaiako Udalak duela urtebete hasi zuen Turismo Plana osatzeko prozesua, eta TransLokal enpresarekin batera osatu du mapa-orri izango den dokumentua. Hala, guztira, hamar ardatz eta 142 ekin-tzekin osatu da plana, eta dokumentuak jasotzen duenaren arabera, “bisitarien eta bertakoen arteko elkarrekintzari” emango zaio garrantzia.\nModu honetan, kalitatezko turismo jasangarria sustatzea izango du helburu Udalak, eta horretarako, bere identitatea, egitura sozioekonomikoa eta funtzionalitatea galdu gabe, letorkeenari aurrea hartuz eta “saldu baino lehen zaindu” printzipioari eutsiko dio.\nZentzu horretan, zumaiarrak kezkatuta daude natura baliabideen egoerarekin, eta lehen mailan baloratzen dute Geoparkea: “Kalitatezko turismo baten aldekoak dira. Orokorrean, bisitarien etorrera onuragarritzat hartzen da, betiere jasate ahalmena gainditzen ez bada. Bisitariek eragiten dituzten eragozpenen artean, saturazioa, aparkaleku gabezia, espazio publikoaren pribatizazioa eta ingurumenarekiko errespetu falta aipatu dituzte zumaiarrek, eta turismoaren sektorean hobekuntzak ezarri eta berdintasuna bermatzearen alde agertu dira”.\nGauzak horrela, plan honen gakoa elkarbizitza bermatzea da, eta horretarako honako guztiak egitea da asmoa: onurak dakartzaten eta errespetuzko jarrera duten bisitariak erakartzeko jarduerak bultzatzea, naturgunea babestea eta mantentzea, espazio publikoaren erabilera erregulatzea, pisu turistikoen kudeaketa zuzena egitea, trafikoa eta aparkalekua zuzentzea, eta bisitarien beharrei erantzun eta bertakoen ongizatea bermatzea.


$ 12.39 Erregularra prezioa $ 14.40\nkolorea Green Blue Purple Red\nIntelligent Creative Hand Gum Temperature Change Turns Color Plasticine Mud - Green atzeraordetuta dago eta stockean itzuli bezain laster bidaliko da.\nAdin tartea:> 3 urte\nKoloretako plastilina kopurua: Kolore solidoa\nModel zenbakia: XPN00C1\nPlastilinaren Kolore Zenbakia: 4 koloreak\nMota: Kolorea aldatu\nProduktuaren segurtasun faktorea: Iman jostailu seguruak\nOsagaien elementuak: Polimeroen\nPisua guztira: 70g\nMateriala: Silikona koipea\nTenperatura 32 graduetara iristen denean (89.6 gradu Fahrenheit.), Buztinak kolorea aldatuko du;\nTenperatura jaitsi edo hozkailura sartu jatorrizko kolorea berreskuratuko du;\nAske izan daiteke modelaketa egiteko;\nErrebote esferikoan igurtzi;\nEstresa arindu dezake.\nMuchas graziak produktu hau gomendatzen dute lindos makilak gracias\nkalitate ona bidali azkar\nPerfecto. Bakarrik 9 dias llever a España